Skoazell:Kont implijer - Wikipedia\nDisplegañ a ra ar bajenn-mañ ar pezh a dalvez ur gont implijer evit kumuniezh wikipedia, petra a zegas hag an doare da grouiñ unan. Displegañ a ra ivez peseurt titouroù zo goulennet pa lakaer e anv, pere a c'hall bezañ gwelet gant ar re all ha pere ne vezont ket.\nN'eo ket ret kevreañ a-raok gwelet pajennoù wikipedia pe skrivañ enno. Koulskoude e roio ho tu deoc'h d'ober muioc'h a draoù, hag erbedet eo peurliesañ. Ma ne fell ket deoc'h e ve anavezet ho chomec'h IP e tlefec'h kevreañ. Prim hag aes eo krouiñ ur gont implijer hiniennel.\nPenaos krouiñ ur gont implijer[kemmañ | kemmañ ar vammenn]\nDa grouiñ ur gont implijer :\nKlikit war al liamm « Krouiñ ur gont pe kevreañ » zo a-zehou e korn uhelañ ho pajenn ;\nKlikit war « krouiñ ur gont » ;\nAdskrivit pizh an destenn a welit dindan stumm ur skeudenn gweet pe livet ;\nSkrivit un anv implijer (gwelet a-us penaos choaz anezhañ) ;\nSkrivañ ur ger tremen (div wezh) ;\nGallout a rit ivez reiñ ur postel met n'eo ket ret ;\nGwiriekait hoc'h enskrivadenn en ur glikañ war an nozelenn « krouiñ ur gont nevez ».\nKevreañ ouzh ar gont[kemmañ | kemmañ ar vammenn]\nSplet[kemmañ | kemmañ ar vammenn]\nGant ur gont implijer e viot anavezet gant an implijerien all dre ho lesanv, pe dre ho tegasadennoù pe er c'haozeadennoù. A-drugarez d'an dra-se e c'halloc'h skoulmañ liammoù gant ar genlabourerien all ha bezañ ezel eus ur gumuniezh a ya war greskiñ. Ur splet ouzhpenn zo ne vo ket gwelet ho chomlec'h IP ken neblec'h.\nGallout a reot krouiñ ho pajenn hiniennel deoc'h hoc'h-unan ma c'halloc'h en em ginnig ha lakaat titouroù all pe, da skouer, ur poltred. Aozet e vo ar bajenn-se ganeoc'h evel ma faot deoc'h gant ma toujo ouzh reolennoù Wikipedia ;\nOuzhpenn ho pajenn hiniennel ho po ho pajenn kaozeadenn brevez deoc'h hoc'h-unan ma c'hallo ar genlabourerien all skrivañ deoc'h. Roet e vo da c'hoût deoc'h bewezh ma vo skrivet kemennadennoù deoc'h er bajenn-se (pa gevreit ouzh Wikipedia pe pa cheñchit pajenn) ;\nGallout a reot heuliañ pennadoù zo ha gwelet hag eñ int bet kemmet. Talvoudus-kenañ eo, da skouer pa grouit ur pennad ha pa fell deoc'h gwiriañ n'eo ket distrujet gant ur vandal bennak ;\nGallout a rit choaz ho penndibaboù ;\nGallout a rit gwelet roll an holl zegasadennoù ho peus graet e Wikipedia ;\nGallout a rit pellgargañ skeudennoù, soniadoù pe videoioù e Wikipedia ;\nGallout a reot andenvel pajennoù ar pennadoù.\nAdtapet diwar « https://br.wikipedia.org/w/index.php?title=Skoazell:Kont_implijer&oldid=1903318 »\nKemmoù diwezhañ degaset d'ar bajenn-mañ d'an 23 Mae 2021, da 15:26.


Wikipedia:Kumuniezh/An davarn/sizhunvezh 13 bloaz 2010 - Wikipedia\nWikipedia:Kumuniezh/An davarn/sizhunvezh 13 bloaz 2010\n1 29/03/2010 — 04/04/2010\n1.1 Lavreer-Botorel hag Al Lavreer-Botorel\n1.2 Patrom:Infobox Kanton gall\n1.3 Ur galv\n1.5 Denez Prigent\n1.6.2 Sklaer ha teñval\n29/03/2010 — 04/04/2010\nSkrivañ un dra bennak en trizekvet sizhun eus 2010 | An davarn | sizhun a-raok — sizhun war-lerc'h\nLavreer-Botorel hag Al Lavreer-Botorel[kemmañ ar vammenn]\nSavet e oa bet an daou bennad-se keñver-ha-keñver. Gant Vargenau ez eus bet dibabet ober un adkas eus ar pennad Lavreer-Botorel war-zu ar pennad Al Lavreer-Botorel. Koulskoude e kav din eo ar c'hontrol a renfed ober. Ar stumm Lavreer-Botorel an hini eo a gaver e geriadur An Here hag e lec'hienn Ofis ar brezhoneg. --Yun (kaozeal) 29 Meu 2010 da 08:58 (UTC)\nMat eo din. Bianchi-Bihan 2 Ebr 2010 da 04:22 (UTC)\nPatrom:Infobox Kanton gall[kemmañ ar vammenn]\nMat e vije d'an dud , merourien plusk hag all, teurel ur sell amañ :[] ; ha reiñ un ali aze. Bianchi-Bihan 2 Ebr 2010 da 04:22 (UTC)\nUr galv[kemmañ ar vammenn]\nN'on ket a-enep eilañ/pegañ diwar ar wikipediaoù all, met ur wech lakaet an dañvez war ar wikipedia-mañ eo mat treiñ e brezhoneg ar pezh 'zo bet peget kuit da gaout ur wikipedia digomprenus evit ar vrezhonegerien (hag evit ar re all ivez marteze).Skouerioù (e dibenn ar pennadoù):, . Arabat gortoz e teufe un implijer dre zegouezh war ur bajenn nann-troet e brezhoneg peogwir ez eus riskloù ma chomfe ar bajennoù er stad-se ur prantadig. Pe ne laker ket an dañvez pe e reer ar striv da dreiñ anezhañ.--Gwendal 2 Ebr 2010 da 16:21 (UTC)\nUn dra all daoust ma n'eo ket ken tener, pennadoù boulc'het hag echuet gwech ebet, evel merc'h-kaer ma kaver ur frazenn boulc'het: "El lennegezh..." hag a zo chomet e skourr abaoe tost da zaou vloaz.--Trec'hlid mitonet 2 Ebr 2010 da 17:18 (UTC)\nN'em eus kavet ken diaes-se ober ur c'hempennig. Bianchi-Bihan 3 Ebr 2010 da 03:38 (UTC)\nA-du emaon gant Gwendal. Rebechet eo bet ouzhin tennañ kuit tammoù e yezhoù all a zeue war wel, paouezet d'ober eta... Ar pennad 48 reolenn ar galloud n'eo ket fall da skouer... --Gouerouz 2 Ebr 2010 da 17:24 (UTC)\nAr pennad 48 reolenn ar galloud ne chom ket kalz a dra d'ober warni, da neb a garfe.\nPennadoù berr-berr zo ivez: evel C'hafra, hag un toullad re all heñvel.\nA-du emaon ganeoc'h: chom a ra un toullad pennadoù diechu, ha gallout a ra pep hini kemer perzh en treiñ. Lod a oar ober. A-wechoù ne vez ket diaesoc'h treiñ eget diverkañ.\nUn dra all a c'haller ober: mont da c'houlenn diverkañ ar pennadoù amañ: Wikipedia:Pajennoù da nullañ. A rin evit C'hafra. Bianchi-Bihan 3 Ebr 2010 da 03:31 (UTC)\nN'eo ket berr-berr tamm ebet ar pennad C'hafra, 1770 eizhbit ennañ, gant un infobox hag un daolenn red. Met mankout a ra da vihanañ ur frazenn digeriñ, gwir eo.--Trec'hlid mitonet 3 Ebr 2010 da 08:36 (UTC)\nUn dra all : rankout a reer lavarout eo bet troet ar pennad, eus pelec'h e teu, ha reiñ ul liamm davet istor ar pennad orin, hervez an doareoù implijout (by e CC by-sa). OyP·✉ 3 Ebr 2010 da 14:13 (UTC)\nGast! Piv a zisplego pet'a'n diaoul kozh eo : by e CC by-sa ? Bianchi-Bihan 3 Ebr 2010 da 14:58 (UTC)\nCC : Creative Commons, by : lavarout piv en-deus savet ar pennad, sa : pa saver ur pennad nevez dre cheñch ur pennad, reiñ ar memes aotreoù war ar pennad nevez a oa roet war ar pennad kentañ. Titouroù : e saozneg, e galleg (war a seblant n'eo ket bet troet e brezhoneg). OyP·✉ 3 Ebr 2010 da 15:14 (UTC)\nPa vo bet lakaet e brezhoneg e vo lennet ganin a dra sur. Bianchi-Bihan 3 Ebr 2010 da 15:24 (UTC)\nPlijus e vefe o lakaat e brezhoneg, met penaos ober. Amañ 'mañ an dalc'h. Ret 'vefe din goulenn en-dro gant Fulup. --Y-M D (kaozeal) 3 Ebr 2010 da 16:06 (UTC)\nRod-avel[kemmañ ar vammenn]\nEvit reizhañ e ranker kompre, ha kompren pep tra ne ran ket. Bianchi-Bihan 3 Ebr 2010 da 08:02 (UTC)\nDenez Prigent[kemmañ ar vammenn]\nE pajenn gentañ ar Wikipedia e galleg e vo fr:Denez Prigent warc'hoazh. Troet am eus ar pennad evel ma c'hallen, met n'on ket barrek war ar brezhoneg. Ma fell deoc'h kempenn ar brezhoneg er pennad Denez Prigent, grit 'ta ! OyP·✉ 3 Ebr 2010 da 14:13 (UTC)\nTaolet e vo ur sell pe daou. Bianchi-Bihan 3 Ebr 2010 da 14:59 (UTC)\nYun[kemmañ ar vammenn]\nEmaon o paouez merzout en doa divizet Yun kuitaat Wikipedia (sellit ouzh e bajenn implijer), war a seblant e vefe en abeg da Vianchi-Bihan.\nMe 'zo souezhet bras gant an darvoud-se, ha chalet ivez. Me gav din ez eo bet a dalvoudegezh bras labour Yun abaoe ma 'z eo distroet. A-drugarez d'e labour ez eus bet gwellaet ar patromoù infobox (stumm v2), ul labour brav en deus graet gant e bot... Kavout a ran e vefe dipitus e yafe kuit da vat eus hor wiki-ni. A galon --Y-M D (kaozeal) 3 Ebr 2010 da 21:02 (UTC)\nEvel-just n'eo ket ret krediñ kement ger skrivet gant Yun, a-enep reolennoù wikipedia hag a dleje bezañ lakaet da dalvezout gant ar verourien (prest on da zisplegañ hiroc'h). Un doare iskis da labourat : war un dro nac'h kaozeal gant an dud, goulenn digante kenlabourat gantañ, ha fuloriñ d'an disterañ dizemglev. Ma rafe an holl eveltañ ne vefe ket muioc'h eget 10 000 pennad amañ. Tud da sac'hañ war ar c'harr zo ezhomm, ha n'eo ket da c'hoari ar prima donna froudennek. Bianchi-Bihan 4 Ebr 2010 da 08:23 (UTC)\nN'on ket on vont da sevel a-du nag gant an eil na gant egile rak n'on ket bet o heuliañ an afer-mañ. Gwir eo e rankan anzav atav e c'hell bezañ diaes a-walc'h kenlabourat a-wezhoù war ar raktres-mañ, marteze peogiwir omp ken nebeut all a dud o kas al labour war-dro ha neuze sav un tamm sach-blev re diaes, ha gwir eo e kavan un tammig rust a-wezhoù emdalc'h hini pe hini (ha darbet mont kuit me ma-unan abalamour da seurt disemglevioù zoken). Dipitus e kavan gwelet tud o vont kuit da vat avat, dreist-holl pa vez kaset da-benn ur bern labour a-feson gfante ma ra diouer war ar wikipedia-mañ, hag erbediñ a rafen neuze kemer un tamm amzer da lakaat an traoù da sioulaat un tammig ha distreiñ d'ar raktres da c'houde. Ur pikol koll eo evit ur wikipedia ken bihan all pa'c'h a kuit an den-mañ'n-den. A galon, Neal (Kaozeal) 4 Ebr 2010 da 16:36 (UTC)\nNe welan ket pelec'h e oa sach-blev, ha sioul e oa an traoù. Dizemglev a oa savet, evel alies (n'eus ket peadra da spontañ), db Patrom:Infobox Kanton gall savet gantañ, tud zo a oa deuet da reiñ un ali aze: aze. Kaoz a oa bet (gantañ) da aozañ ur votadeg, ha "goulennet" (marteze n'eo ket ar ger mat) diganin ober war-dro. Deuet e oa ur merour da zisplegañ petra a oa fur. Tennet em boa ur gentel, mat pe fall, kement ha gwelout sklaeroc'h, ur gentel ha n'eo ket bet dislavaret gant den betek-hen. Bianchi-Bihan 4 Ebr 2010 da 17:00 (UTC)\nN'em boa ket lâret e oa bet un abadenn sach-blev, o sklaeraat ouzhpenn ne oa ket bet heuliet an afer-mañ ganin ivez (ha n'em eus ket gallout kavout roud anezhañ, met n'on ket bet gwall bell o klask ivez e rankan anzav...). Ar pezh am boa bet c'hoant lâret eo: dre m'eo bihan-tre an niver a dud o genlabourat en un doare ingal pe ingaloc'h e c'hell an dud en em gavout diaes a-wezhoù gant emdalc'h kenlabourerion/ezed all (gant gwir abeg pe get), met ret eo klask sioulaat (evel em eus bet me klasket deskiñ ober, ha n'eo ket bet gwall aes din ivez, evel ma oarez...) kentoc'h evit mont kuit, rak talvoudus eo an holl hag a zo gouest da labourat a-feson dre sevel pennadoù mat o ferzhioù pe war dachennoù all ar raktres 8reizhañ fazioù yezh, kempenn stumm ha framm ar pennadoù, sevel pe reizhañ stumm ar patromoù, h.a.). A galon d'an holl, 83.165.108.154 4 Ebr 2010 da 20:47 (UTC)\nEn e zanevell en deus ankounac'haet BB lavaret en doa graet un taol nerzh hep displegadenn daoust ma oa bet lakaet anat a-raok e oa dizemglev war ar ger da implijout. Labouret em boa war ar patromoù infobox meur a eurvezh bemdez e-pad ouzhpenn pemzektez ha kinnig a ra ken dinec'h ha tra lemel ar patromoù diouzh ar pennadoù. N'en deus deus ket graet gant an doare-divizout met gant an doare-disklêriañ. Ha goude se e lavar ne oa ket chalet gant an dra-se met just evit reiñ "ur gentel". Morse n'on bet dedennet gant ar c'hoarioù sado-maso ha n'eo ket hiziv e krogin.\nGant ar pezh en deus skrivet BB uheloc'h n'eus ket peadra da reiñ c'hoant da genlabourat:\nn'eo ket ret krediñ kement ger skrivet gant Yun : lakaet on da c'houiad gantañ.\nnac'h kaozeal : piv zo bet o kemmañ ar patrom hep ger ebet en esaouenn diverrañ ? Ha kaozeal gant BB, ne vez ket aes atav. Klasket em eus gouzout kaozeal diwar-benn titl ar pennad lec'hienn : Kaozeal:Lec'hienn#Titl ar pennad Setu aze ur skouer eus kaozioù toull a c'hellfe padout pell. Ur skouer all : tremenet em eus eurvezhioù o klask skouerioù evit ar goazeadenn Wikipedia:Kumuniezh/An_davarn/sizhunvezh_09_bloaz_2010#Yezhadur, renadenn-anv, skouerioù tennet eus ar yezh komzet hag ar yezh skrivet a ziskouez peseurt reolenn e vez heuliet ingal hep nemedenn ebet met derc'hel ar ra da gomz eus "tud o klask sevel unan hag a zo diezhomm". Daoust ha talvezout a ra ar boan ?\nfuloriñ d'an disterañ dizemglev Ne'm boa ket fuloret pa oa bet lakaet anat an dizemglev war ar ger Frañs/Bro-C'hall, kinniget em boa un doare da glask un emglev met klask emglevioù ne oa ket diouzh doare BB hervez ar mod.\nMa rafe an holl eveltañ ne vefe ket muioc'h eget 10 000 pennad amañ. Pep hini a c'hell ober martezeadennoù. Setu amañ unan all : Ma vefe doujus BB d'an dud e vefe muioc'h a dud o kenlabourat.\nc'hoari ar prima donna froudennek. Evit priziañ ar gunujenn e ranker gouzout ez eo BB ur yezhour a vicher hag a oar c'hoari gant sterioù hag adsterioù an troiennoù a implij. Un troour ampart eo ha mestroniañ a ra meur a yezh. Peseurt heklev a zo gant an droienn prima donna ? Bez' omp holl gallegerien ouzhpenn bezañ brezhonegerien. Setu amañ eil ster prima donna tennet eus ar wikipedia gallek : Le terme prima donna connait une seconde acception dans l'usage courant pour désigner une personne égocentrique ou vaniteuse mais dont on ne peut cependant se passer. Na plijusat doare !\nGouiad, égocentrique, vaniteuse, froudennek, a nac'h kaozeal : Goût a ra BB ar mod da zesachañ kenlabourerien.\nKenavo --Yun (kaozeal) 5 Ebr 2010 da 06:30 (UTC)\nGoulenn a ran-me digant Yun distreiñ ganimp. Talvoudus-bras eo e labour hag ezhomm a zo anezhañ. Dispar em boa kavet da skouer e labour war ar renadenn-anv (ha meneget en boa kement-se en e goulz). Ma tisplij gwirionez ar brezhoneg komzet ha skrivet da hini-pe-hini, gwazh a se evitañ. Marteze e c'hallfe Yun klask adkregiñ gant al labour hep dalc'hen kont eus evezhiadennoù hemañ-henn ha treiñ trema ur merour pe un tredeog bep tro ma'c'h ay re bell ganti? Ar pezh a gont eo al labour vat.--Trec'hlid mitonet 5 Ebr 2010 da 09:08 (UTC)\nYa, deus en-dro mar-plij! Den all ne oar ober ken mat gant ar patromoù infobox! Un ezhomm bras a zo dre amañ.--Gwendal 5 Ebr 2010 da 09:43 (UTC)\nMesk-divesk[kemmañ ar vammenn]\nUr bern traoù mesk ha mesk zo e linennoù Yun, ha ret eo ober un tamm didoueziañ:\nPa gomz eus ur c'hemm graet ganin (ha n'eo ket eus daou) e komz eus un taol-nerzh, kemmet gantañ kenkent : Ma Doue! na pet taol-nerzh bemdez er wikipedia?\n“Gant ar pezh en deus skrivet BB uheloc'h n'eus ket peadra da reiñ c'hoant da genlabourat“: fentus eo, met kenlabouret hon eus, tud all ha me amañ, gant unan anvet Meven, ha n’em boa gwelet den o lavarout „n'eus ket peadra da reiñ c'hoant da genlabourat“ :kendalc’het hon eus; met pa lennan ez eus kaoz eus „c’hoant“, e kav din eo da bep hini da vezañ mestr d’e c’hoantoù;\n''n'eo ket ret krediñ kement ger skrivet gant Yun: lakaet on da c'houiad gantañ: marteze ne oar ket an holl, met n’eo ket ret lonkañ un ali personel evel pa vije gwir bater; buan ez a Yun da glask ar ger gaouiad e-lec’h ne oa ket ; pa vez ken tener kroc’hen an dud e vez diaes dezho kenlabourat, sur ha n’eo ket ur vartezeadenn;\nnac'h kaozeal : piv zo bet o kemmañ ar patrom hep ger ebet en esaouenn diverrañ ? Ne blij ket da Yun e vije graet kemmoù zo. Koulskoude eo bet anavezet gant ur merour e oa eus ar gwir-se, diazez wikipedia, ar re all n’o deus lavaret mann. Neuze eo ali personel Yun a-enep hini ur merour war ar c’hemmañ. Gallout a rafemp votiñ war se zoken, ma ne vefe ket pennreolenn wikipedia .\nHa kaozeal gant BB, ne vez ket aes atav. Klasket em eus gouzout kaozeal diwar-benn titl ar pennad lec'hienn : Kaozeal:Lec'hienn#Titl ar pennad Setu aze ur skouer eus kaozioù toull a c'hellfe padout pell. Dastum a ran an traoù-mañ: ne blij ket dezhañ 1 kaozeal ganin 2 kaozeal pell. Kaozeal e-unan zo aesoc’h neuze.\nUr skouer all : tremenet em eus eurvezhioù o klask skouerioù evit ar goazeadenn Wikipedia:Kumuniezh/An_davarn/sizhunvezh_09_bloaz_2010#Yezhadur, renadenn-anv, skouerioù tennet eus ar yezh komzet hag ar yezh skrivet a ziskouez peseurt reolenn e vez heuliet ingal hep nemedenn ebet met derc'hel ar ra da gomz eus "tud o klask sevel unan hag a zo diezhomm". Daoust ha talvezout a ra ar boan ? Adlavarout ali Ronan ar Glew a raen: difennet? Gantañ? Tremenet em eus amzer war wikipedia ivez. Petra eo ar gwellañ keñveriañ labour pep hini, pe paouez gant ar c’hoari-se?\nkinniget em boa un doare da glask un emglev met klask emglevioù ne oa ket diouzh doare BB hervez ar mod : ali personel adarre\nMa rafe an holl eveltañ ne vefe ket muioc'h eget 10 000 pennad amañ. Pep hini a c'hell ober martezeadennoù. Setu amañ unan all : Ma vefe doujus BB d'an dud e vefe muioc'h a dud o kenlabourat. Ur vartezeadenn tostik d’ar wirionez hag aes da gompren eo memes tra: ya, ma yafe kuit an holl d’an disterañ dizemglev ne chomfe ket pikol tud d’ober al labour. Pa fell d'an dud labourat e reont, pa ne fell ket dezho e kavont digarez (ur c'hrennlavar zo hag hen displeg mat).\nAm eus aon e talv an droienn doujus d'an dud kement ha bezañ a-du gante, n'eus forzh pegoulz ha db n'eus forzh petra. Hag ar frankiz da soñjal?\nKarout a rafen e vefe c'hwistellet gant ar verourien ivez pa ankoua lod bezañ doujus ouzh reolennoù kenlabourat zo, evel wikipedia:tagadennoù personel .\nc'hoari ar prima donna froudennek. Evit priziañ ar gunujenn e ranker gouzout ez eo BB ur yezhour a vicher hag a oar c'hoari gant sterioù hag adsterioù an troiennoù a implij. Un troour ampart eo ha mestroniañ a ra meur a yezh. Peseurt heklev a zo gant an droienn prima donna ?\nKoll pasianted a c’hallan, evel ar re all. Em fenn ne oa ne met ur c’hliched aes, ha n’an ket, evel tud zo, da glask eil pe trede ster, pe heklev ar gerioù er wikipedia gallek. Prest on d’en em zigareziñ (n’eo ket boaz ar wikipedia-mañ, am eus desket diwar ma c'houst), ne oa ket mennet da vezañ na drouk na jentil. Mar deo bet kemeret evel ur gunujenn en em zigarezan: ne felle ket din kunujenniñ den, evel ma ne fell ket din bezañ kunujennet.\nGoût a ra BB ar mod da zesachañ kenlabourerien. Skrivet e oa ganin GOUDE DA YUN EMBANN PAKAÑ E RABOTOU.\nA-du gant ar frazenn Ar pezh a gont eo al labour vat. Ne vern gant piv e vije. Bianchi-Bihan 5 Ebr 2010 da 12:04 (UTC)\nAtav ar memes doare kudennoù, hag ar memes kondisionoù bep tro. Skuizhus-tre e kavan. Un dipit bras eo evidon an afer nevez-mañ. Dreist-holl pa 'vez tud barrek o vont kuit. Me gav ez eo mantrus e yafe kuit tud en abeg da dud all. --Y-M D (kaozeal) 5 Ebr 2010 da 13:28 (UTC)\nGallout a rafes, mar plij ganit, displegañ sklaer (ma n'eo ket sklaer n'eo ket un displegadur) petra 'sinifi : Atav ar memes doare kudennoù, hag ar memes kondisionoù bep tro. Ha : Me gav ez eo mantrus e yafe kuit tud en abeg da dud all. Bianchi-Bihan 5 Ebr 2010 da 15:54 (UTC)\nMe gav ez eo sklaer an traoù. Evit ar frazenn gentañ ma 'z eus c'hoant mont donoc'h n'eus nemet adlenn mat an eskemm a-us, ha darvoudoù ar sizhunvezhioù ziwezhañ. Evit an eil avat n'eus tra da zisplegañ, ne gaves ket te ez eo mantrus seurt darvoudoù : e yafe kuit tud en abeg da dud all ? A galon --Y-M D (kaozeal) 5 Ebr 2010 da 16:31 (UTC)\nSklaer ha teñval[kemmañ ar vammenn]\nDisplegadur ebet, neuze ne gavan ket sklaer. Ret tremen gant ar gerioù a zo uheloc'h eta. Lavarout ez a kuit tud en abeg da dud all a zo koumoulek ha dispis, subjektivel a-hed an neudenn, pell a vezañ neptu, met ouzhpenn e vije ret gwelout ha gwir eo. An doare objektivel nemetañ eo sellout ouzh ar fedoù splann hag ar gronologiezh, hag ar re-se a zo neptu: ne welan nemet un dizemglev dister, lakaet da c'hwezhañ.\nDeomp war-raok: betek-hen (betek an dizemglev c'hwezhet mañ ) e oa aotreet kemm ar pennadoù na oant ket berzet (ha prenn a veze lakaet war ar re a oa berzet n'eus forzh penaos) : chom a ra gwir ar reolenn evit an holl bennadoù, boestoù, infobox, ha me 'oar? Pe difennet eo ouzh tud zo?\nHervez un ali roet d'an a viz Ebrel e oa aotreet a gav din: \nKeleier mat: 13 pennad nevez hiziv , daoust da bep tra. Ha n'eo ket echu.\nBianchi-Bihan 5 Ebr 2010 da 17:20 (UTC)\nN'am eus ket amzer da goll gant komzoù difin. Ne blij ket re ar soubenn din, pa 'vez mesket re a draoù disheñvel asambles. N'en deus ket ezhomm Wikipedia eus komzoù difin ha ne zegasint seurt, pennadoù a dalvoudegezh na laran ket. Echuiñ a ran gant ar gaoz-se (anavezout a ran ar fin dija ). Ken ur wech all --Y-M D (kaozeal) 5 Ebr 2010 da 19:29 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_13_bloaz_2010&oldid=710490 »\nKemmoù diwezhañ degaset d'ar bajenn-mañ d'an 20 Ebr 2010, da 16:34.


Gael Roblin - Wikipedia\nGaël Roblin ganet d'ar 27 a viz Kerzu 1972 e L'Haÿ-les-Roses (Val-de-Marne, 94)  zo ur stourmer breizhat eus an tu kleiz pellañ.\n3 Gwalldaol Kever\n4 Stourm enep CPE\nBet ganet d'ar 27 a viz Kerzu 1972 e L'Haÿ-les-Roses (Val-de-Marne, 94), e 1980 e tizimezas e dud. E 1987 ez eas gant e vamm da vevañ da Strasbourg. E 1990 ee eaz da vevañ gant e dad e Breizh. Plijet bras e oa o selaou ar strollad Bérurier Noir.\nE 1997 ez eo degemenner ar strollad broadelour breton Emgann.\nGwalldaol Kever[kemmañ | kemmañ ar vammenn]\nPennad spisoc'h : Gwalldaol Kever\nD'an 19 a viz Ebrel 2000 e voe Gwalldaol Kever en ur Mc Donald un implijiadez 28 vloaz Laurence Turbec a oa marvet .\nE Mae 2000 e voe harzet Gael Roblin ha lakaet harzet da c'hortoz. E-pad ma oa toullbac'het e oa marvet e dad e miz Du 2003. E miz Meurzh 2004 ez eo dieubet dre ma oa goullo betek-re an doser justis.\nStourm enep CPE[kemmañ | kemmañ ar vammenn]\nEnskrivet en ur master Brezhoneg-keltiek e Roazhon II. Nebeutoc'h evit ur bloavezh goude bezañ bet dieubet diouzh toull-bac'h la Santé eo eñ e-penn ar stourm enep CPE (lezenn Dominique de Villepin) e Skol-veur Roazhon II \nAdtapet diwar « https://br.wikipedia.org/w/index.php?title=Gael_Roblin&oldid=1741992 »\nKemmoù diwezhañ degaset d'ar bajenn-mañ d'an 6 Meu 2017, da 21:51.


Ai‘ta! » Kejet en deus Ai’ta! ouzh dilennidi Sant-Yann-ar-Biz !\nKejet en deus Ai’ta ! asambles gant tud o chom er gumun-se ouzh Maryse Tocquer, maerez Sant Yann ar Biz, hag ouzh René Le Tallec, eil-maer kentañ, evit lakaat ar gaoz war ar plas roet d’ar brezhoneg eno. Ai’ta ! en deus embannet e soñj diwar-benn ar banellerezh divrezhonek nevez-staliet e Sant Yann ar Biz : un druez an hini eo, pa vefe bet aes lakaat sevel ha staliañ panelloù divyezhek par-ouzh-par… ha muioc’h c’hoazh pa oa bet goulennet kement-mañ a-raok al labourioù !\nAdlavaret en deus Ai’ta ! pegen pouezus eo talvoudekaat ar brezhoneg er vuhez foran. Evel-se e c’hall tout an dud, annezidi ar gumun koulz hag ar reoù all, gwelet hag ober gant yezh hag identelezh ar vro. Laouen eo ar strollad memestra o welet eo bet sinet nevez zo un emglev etre ar gumun ha kuzul departamant Penn ar Bed evit ma vo roet un tanva deus yezh ha sevenadur Breizh da vugale skol Sant Yann un eurvezh bep sizhun.\nAn dilennidi hor boa kejet oute o deus lavaret e oant prederiet gant ar brezhoneg ha gant ar mod da virout ha da dreuzkas anezhañ. En arvar-bras emañ c’hoazh, setu petra zo kaoz en deus goulennet Ai’ta ! ma vo labouret war an dachenn evit diorren e blas e Sant Yann ar Biz ha sinañ ar garta « Ya d’ar brezhoneg ! », kinniget gant Ofis Publik ar Brezhoneg, evel m’o deus bet graet 171 kumun dija.\n« Oberenn divyezhekaat panellerezh Kampus Tohanig (SVKB), Gwened\nGourenez Rewiz : emgav get prezidant ar gumuniezh kumunioù ha get maer Sarzhav »


John 12:35 Jezuz a lavaras dezho: Ar sklêrijenn a zo c'hoazh ganeoc'h evit un nebeut amzer. Kerzhit e-pad m'hoc'h eus ar sklêrijenn, gant aon na zeufe an deñvalijenn d'ho soupren; rak an hini a gerzh en deñvalijenn ne oar ket pelec'h ez a.\nBreton(i) 35 Jezuz a lavaras dezho: Ar sklêrijenn a zo c'hoazh ganeoc'h evit un nebeut amzer. Kerzhit e-pad m'hoc'h eus ar sklêrijenn, gant aon na zeufe an deñvalijenn d'ho soupren; rak an hini a gerzh en deñvalijenn ne oar ket pelec'h ez a.\nJohn 12:35 Cross References - Breton


Daniel Owen - Wikipedia\nDelwenn Daniel Owen en Yr Wyddgrug\nDaniel Owen (Yr Wyddgrug, 20 a viz Here 1813 - 22 a viz Here 1895) a oa ur skrivagner kembraek, unan eus ar re a skrivas ar muiañ e kembraeg en XIXvet kantved.\nNe oa nemet bloaz hepken pa varvas e dad ha daou eus e vreudeur en ur gwallzarvoud en ur vengleuz. Dre ma oa paour ar familh goude-se, ne dapas ket ar paotrig nemeur a zeskamant er skol, war-bouez e "skol ar Sul" (Ysgol Sul), ha da 12 vloaz e krogas da zeskiñ ar vicher kemener. Pa oa deskard en em lakaas da skrivañ barzhonegoù. Lenn a rae kalz levrioù e kembraeg hag e saozneg ivez. Tamm-ha-tamm e kemeras perzh en Eisteddfodoù bihan ha gounit prizioù enno.\nE-pad ur pennad e voe studier e Coleg y Bala, rak klask a rae mont da bastor. Ne voe ket beleget avat ha chom a reas da labourat evel kemener betek fin e vuhez. Prezegennoù a rae en unan eus chapelioù metodourien Yr Wyddgrug koulskoude. Pa rankas paouez gant e brezegennoù, abalamour ma oa fall e yec'hed, e voe broudet gant ar pastor da sevel skridoù. Neuze e krogas da skrivañ romantoù. Enno e kaver taolennoù eus ar vuhez e biz Kembre en amzer-hont gant ar c'hemmoù bras a c'hoarvezas er gevredigezh hag e bed al labour en XIXvet kantved. Diskouez a reas bezañ ur romantour ampart hag a ouie sevel poltredoù eus an dud hag o zro-spered.\nOffrymau Neilltuaeth (1879)\nHunangofiant Rhys Lewis (1885)\nY siswrn (1888)\nStraeon y Pentan (1895), troet e brezhoneg gant Youenn Olier, dindan an titl Kontadennoù e-tal an oaled, Imbourc’h 1994.\nAdtapet diwar « https://br.wikipedia.org/w/index.php?title=Daniel_Owen&oldid=1847351 »


Keflusker dre enleskiñ - Wikipedia\nKeflusker dre enleskiñ\nKDE pevarfred 12 bailh e V\nGwelit an eliener zo da bep bailh\nMoto Guzzi Ottocilindri\nKDE eizh bailh ur marc'h-tan\n286 km/h a dizhas e 1957 e Spa\nKeflusker dre enleskiñ (KDE) a reer eus ur c'heflusker a ya en-dro dre leskiñ un trelosk kondon gant harp an aer en ur gambr-leskiñ, a-benn treiñ gremm gwrezel al loskadur e gremm treloc'hel.\nDa heul al leskiñ e teled an aezhennoù uhel o gwask hag o gwrezverk en ur c'henel un nerzh a vez arloet end-eeun ouzh unan eus elfennoù ar c'heflusker : ur ribouler e KDE ur c'harr-tan, unan eus lavnennoù un droellrod, pe ur gorzenn-erluskañ er c'hefluskerioù dre zazloc'h. Dre an nerzh e vez dilec'hiet an elfenn, an nerzh treloc'hel-se o tilec'hiañ elfennoù all a-benn luskañ ar mekanik en e bezh.\nEn ur c'harbed terket gant rodoù, monedone ar bountelloù a gas tro d'ur marbr a laka ar rodoù da dreiñ hag ar c'harbed da vont war an hent. An hevelep gwikefre a vez arveret da lakaat tro e biñsoù ur vag.\nTaoladek peurliesañ eo an enleskiñ en hevelep kefluskerioù, a c'hall bout "daoubred", "pevarfred" pe "-tro" hervez an doare ; bez' ez eus avat eus kefluskerioù dre enleskiñ dizehan, evel an troellrodoù, ar c'hefluskerioù dre zazloc'h pe re ar fuzeennoù.\nDisheñvel-krenn eo ar c'hefluskerioù dre enleskiñ diouzh ar re dre ezleskiñ evel an mekanikoù dre vurezh, a ya en-dro dre ul liñvenn n'eo ket bet losket : aer, dour, sodiom.\nTreloskoù gremmek evel strilheoul pe c'hazeoul a vez arveret peurliesañ, abalamour d'ar feur uhel etre ar galloud hag ar pouez, a zeu eus ar c'hementad a c'hremm a zo en treloskoù kondon graet diwar direoul. Lod kefluskerioù dre enleskiñ a chom difiñv, evit kenderc'hañ tredan pe evit kas mekanikoù hezoug evel an treujerezioù ; an darn vuiañ anezho avat a vez implijet evit loc'hañ karbedoù war an douar, en aer pe war vor. Troellrodoù a vez kaset gant kefluskerioù dre enleskiñ pa vez ezhomm eus ur feur uheloc'h c'hoazh, en nijerezioù, ar biñsaskelloù, ar bigi bras hag ar ganerioù tredan bras.\n1.1 Bailh ha bountell\n2 KDE daoubred\n3 KDE pevarfred\n4 KDE-tro Wankel / Paschke\nArc'hwel[kemmañ | kemmañ ar vammenn]\nBailh ha bountell[kemmañ | kemmañ ar vammenn]\nKDE 4 bailh o vont en-dro\nE pep bailh e vonedone ur vountell a ro nerzh-tro d'un ahel-pleg a gas ar rod\nPep bountell zo endalc'het en ur bailh ma pign ha ma tiskenn bep tro ma vez losket an trelosk. Stag outi ez eus ur vrec'henn a dreuzfurm nerzh monedone ar vountell e nerzh-treiñ dre he zroad a zo e traoñ ar bailh, a zo anvet "karter" hag a c'hall bout un tamm eus ar gambr-leskiñ pe get, hervez an doare KDE. Dre un digor er bailh ez erru an trelosk, dre un digor all ez a an aezhennoù kuit.\nPerzh boutin an holl gefluskerioù dre enleskiñ eo ar pezh a c'hoarvez er gambr-leskiñ : degaset e vez ur meskaj trelosk hag aezhenn, a wasker hag a losker da genderc'hañ gremm kent skarzhañ dilerc'hioù al loskadur, a zo aezhennoù devet ha rannigoù sonnel. Dre drapigoù ez ebarzher ar meskaj er gambr, ha dre dredan pe dre wask en e losker kent e gas war-du ar pod skarzhañ.\nLiestumm eo ar c'hefluskerioù dre enleskiñ, hervez ar galloud a rankont pourc'has : eus 1 betek 24 bailh pe muioc'h c'hoazh, koublet a-linennad da gas un ahel-pleg hepken, pe koublet e stumm ur V da gas daou ahel-pleg.\nTreloskoù[kemmañ | kemmañ ar vammenn]\nDre loskadur un trelosk kimiel mesket gant aer ez a an holl gefluskerioù dre enleskiñ en-dro ; protoksidenn natriom N2O a vez implijet e-lec'h aer a-wechoù, evit kreskiñ galloud ar c'heflusker.\nDeveret diouzh tireoul eo an treloskoù a vez implijet peurliesañ : strilheoul ha gazeoul eo ar re implijetañ ; aliesoc'h-aliesañ e lakaer ul lodenn etanol C2H5OH en trelosk kondon a-benn digreskiñ ar saotradur.\nForzh petore KDE a c'hall mont en-dro gant un trelosk aezhennek hep gwall vras a gemmoù : propan C3H8, aezh tireoul liñvennet (ATL) pe aezhennoù naturel enno ul lodenn vras a vetan CH4. Treloskoù bet kenderchet diwar plant a c'haller arverañ ivez, evel ar bevdiesel hag an etanol.\nGallus eo ivez kemmañ ar c'heflusker evit ma yafe en-dro gant hidrogen, aezhenn goad pe aezhenn c'hlaou.\nLoskadur[kemmañ | kemmañ ar vammenn]\nRet eo entanañ an trelosk evit ma yafe ur c'heflusker dre enleskiñ en-dro ; dre ur fulenn-dredan e reer er c'hefluskerioù a ya en-dro gant strilheoul, pe dre waskañ ar gazeoul er c'hefluskerioù diesel.\nKalz gwrez a vez kenderc'het gant al loskadur, kevret gant burezh, dioksidenn garbon CO2 hag aezhennoù arall uhel-kenañ o gwrez en abeg ma 'z int bet gwasket.\nKDK dre strilheoul\nUr meskaj strilheoul hag aer a zegaser er bailh dre drapigoù kent e waskañ betek 1,28 MPa d'ar muiañ. P'eo bet gwasket ar meskaj ha p'emañ ar vountell tost da benn ar bailh ez entaner an trelosk dre un eliener a zo maget gant un daspugner ; perzh an eliener eo kas tredan an daspugner (pe ur ganer arall) betek ar voltadur rekis, a zo etre dek mil ha tregont mil volt. Diwar nerzh an darzhadenn e tiskenn ar vountell da gregiñ gant ur c'helc'hiad nevez.\nN'eus ket ezhomm a dredan en hevelep kefluskerioù : dre ar gwask hag ar wrez e vez entanet an trelosk. Tremen 2,5 MPa eo ar gwask rekis.\nAer hepken a vez degaset er bailh, ha pa vez ar gwask tost d'e uc'hekañ e strinker ur vurezh gazeoul er bailh dre un ensinkler : diouzhtu e tarzh an trelosk neuze. Evit aesaat loc'hañ an argerzh e vez tommet ar gambr-leskiñ a-drugarez d'un eliener raktommañ.\nDidalvez eo an daspugner evit al leskiñ neuze, met servij a ra evit ar raktommañ, ar pompañ trelosk, hag evit ardivinkoù tredanel ar c'harbed ; aliesoc'h-aliesañ e talvez evit magañ an ardivinkoù elektronek a reoilh al loskadur a-benn ma vije efedusoc'h ha ma saotrfe nebeutoc'h.\nKDE daoubred[kemmañ | kemmañ ar vammenn]\nPignat ha diskenn eo daou bred kelc'hiad hevelep kefluskerioù ; diaser eo diwezh al loskadur ha deroù ar gwaskadur. Kloz eo ar c'harter, a zo un tamm eus ar gambr-leskiñ ma talvez da gambr-waskañ.\nUn traktor gwilc'her\nKentañ pred : uhel eo ar vountell er bailh ; ur fulenn-dredan a laka ur meskaj trelosk hag aer da darzhañ ; nerzh an darzhadenn a vount ar vountell war-du traoñ ar bailh ; en ur ziskenn e wask ar meskaj fresk a zo er c'harter, ar meskaj a bign betek laez ar bailh.\nEil pred : pa bign ar vountell e skarzh an aezhennoù devet en ur waskañ ar meskaj trelosk hag aer a zo e laez ar bailh ; peuzc'houllo eo ar c'harter, sunet ennañ e vez ar meskaj trelosk hag aer nevez.\nEtre 750 ha 1000 kelc'hiad bep munutenn a c'hoarvez pa vez ur ribouler en arouar, da lavaret eo pa ne gas nerzh ebet d'ar mekanik. War-dro 2000 kelc'hiad dre vunutenn a c'hoarvez pa vez ur c'harr-tan o vont da 80 km/h.\nBuan e tomm diabarzh ar c'heflusker en abeg d'an tarzhadennoù ha d'an niver a gelc'hiadoù, setu ez arled ar vountell er gambr : ret eo neuze e lenkraat, da lavaret eo degas ur gwiskad eoul etrezi ha speurenn ar gambr, rak mar deu sec'h e pego ouzh ar speurenn ha ne c'hallo mui fiñval ; "stardet" e vije ar bailh neuze. En trelosk end-eeun e lakaer an eoul-se, 4% eus ar c'hementad peurliesañ, ar pezh a ro ur moged arc'hlas ha saotrus.\nArver[kemmañ | kemmañ ar vammenn]\nSetu perak ne vez arveret hevelep kefluskerioù koulz nemet evit mekanikoù hezoug al liorzhañ hag evit kas karbedoù skañv evel traktorioù gwilcher, marc'hoù-houarn dre-dan pe bigi o c'heflusker ezvourzh.\nLedanoc'h eo arver ar c'hefluskerioù daoubred diesel, er greanterezh (mekanikoù bras, sammgirri arbennik) hag er verdeadurezh. Abaoe ar bloavezhioù 1980 ne vez mui kaset kirri-tan gant KDE-où daoubred en Europa ar C'hornôg ; betek 1991 avat e kendalc'has ar c'henderc'hañ en Europa ar Reter.\nEmañ an embregerezh saoz Lotus Cars o sevel ur c'heflusker dre enleskiñ daoubred a vefe efedusoc'h eget ar re bevarfred.\nKDE pevarfred[kemmañ | kemmañ ar vammenn]\nPevar fred zo dre gelc'hiad, ur c'helc'hiad o vout pevar lec'hiadur ar vountell er bailh : laez - traoñ - laez - traoñ. Lod kefluskerioù a losk an trelosk dre un eliener, lod all zo diesel.\n1 - Degas • 2 - Gwaskadur\n3 - Loskadur ha deled • 4 Skarzhadur\nPoent diskrog uhel, deroù.\nE laez ar bailh emañ ar vountell e deroù pep kelc'hiad.\n1 - Degas\nDiskenn a ra vountell en ur lezel ar meskaj\nda zont tre er bailh dre drapig an degas\n2 - Gwaskadur\nPignat a ra ar vountell en ur waskañ ar meskaj\nouzh laez ar bailh hag an trapigoù serr\n3 - Loskadur ha deled\nEntanet eo ar meskaj gant an eliener, tarzhañ a ra,\ndeled an aezhennoù a gas ar vountell d'an traoñ\n4 - Skarzhadur\nAdpignat a ra ar vountell en ur skarzhañ\ndilerc'hioù al loskadur dre drapig ar skarzhañ\nEvel re ar c'hefluskerioù daoubred eo padelezh ar c'helc'hiad, etre 750 ha 1000 anezho a c'hoarvez bep munutenn pa vonedone ar vountell hep kas ar mekanik en e bezh.\nDre ar c'harterad eoul a zo e traoñ ar c'heflusker e vez lenkret ar bailh, distag eo red an eoul diouzh hini an trelosk, alese nebeutoc'h a saotradur.\nKDE-tro Wankel / Paschke[kemmañ | kemmañ ar vammenn]\nE 1929 ez ijinas an Alaman Felix Wankel un doare KDE ma tro ar vountell er bailh e-lec'h pignat ha diskenn. Diwar ar mennozh-se e voe savet un eil KDE-tro e 1957 gant Hanns Dieter Paschke ; ar c'heflusker-tro-se eo a anver "keflusker-tro Wankel" hiziv an deiz c'hoazh.\nEvel ur c'heflusfer pevarfred e ya en-dro, diwar ur meskaj strilheoul hag aer, hogen disheñvel-krenn diouzh ar re voutin eo e ribouler.\nKelc'hiad pevarfred ar c'heflusker Wankel\n1. Intake = Degas, 2. Compression = Gwaskadur, 3. Ignition = Loskadur, 4. Exhaust = Skarzhadur\nBraslun ur c'heflusker Wankel :\n# Korzenn an degas # Korzenn ar skarzhañ # Stator # An teir c'hambr # Kraouenn # Bountell (rotor) # Kurunenn # Ezkreizadezh an ahel-pleg #Eliener\nE pevar lec'h disheñvel e c'hoarvez ar pevar fred en ur c'heflusker Wankel, an holl anezho en ichou a zo etre speurenn ar bailh hag ur vountell dric'hostez, anvet "rotor", a dro ennañ ha tro-dro d'un ahel kammgreizet.\nDre he stumm tric'hornek e krou ar vountell teir c'hambr er bailh, ar braster anezho o kemmañ hervez lec'h ar vountell ; tost pe dostoc'h da speurenn ar bailh e vez pep talenn a-feur ma tro ar rotor, alese ar peder fazenn : degas, gwaskañ gant ur feur uhel, loskadur en ur gambr vihan, deledañ.\nE kreiz ar rotor ez eus un ahel dentek ; dentek ivez eo kurunenn greiz ar rotor, a dro tro-dro d'an ahel ha tro-dro da ziabarzh ar bailh. Teir gwech buanoc'h eget kurunenn ar rotor e tro an ahel (B war ar skeudenn a-gleiz), ha kempred eo tro an ahel gant hini beg A ar rotor : dre ur wikefre a zo stag ouzh unan eus kostezioù ar bailh e kempenner an c'hweladur ar rotor evit ma vefe 1/3 eus hini an ahel. War-eeun d'an ahel ez a nerzh ar gwask a vez war ar rotor.\nAesoc'h eo kompren arc'hwel KDE Wankel/Paschke pa seller, war ar skeudenn a-zehoù, ouzh ar c'hambroù a vez ganet gant c'hweladur ar rotor kentoc'h eget ouzh ar rotor e-unan : splann eo natur ar c'heflusker-se neuze, a c'haller deskrivañ evel unan a ya en-dro dre gambroù kemm-digemm o dalc'had a-feur ma tro ar rotor. Tra ma tro hennezh e tosta pep hini eus e gostezioù da speurenn ar bailh kent pellaat en-dro, alese ur gwaskadur hag un deledañ evel e bailh ur c'heflusker "klasel" ma pign ha ma tiskenn ar vountell. Atav ez ar galloud da greiz ar rotor, a zo gwenn war ar skeudenn, ha neuze d'an ahel war-eeun.\nEn ur c'heflusker pevarfred klasel e c'hoarvez ul loskadur dre vailh evit daou c'hwel an ahel-pleg, da lavaret eo 1/2 loskadur dre c'hwel an ahel-pleg ; KDE Wankel a ra ul loskadur dre c'hwel an ahel, da lavaret eo e c'han nerzh ur wech dre arc'hwel ar beg A ha teir gwech dre arc'hwel an ahel B. Galloudusoc'h neuze eo KDE Wankel eget forzh pe KDE pevarfred klasel heñvel e vailhad (e [[metr|cm3) a dro d'an hevelep hanren (e troioù/mn), heñvel e vent (hirder x ledander x uhelder) hag heñvel e bouez (e kilogrammoù).\nBuanoc'h eget ar c'hefluskerioù klasel e tro ar re Wankel, peogwir ez eus nebeutoc'h ag elfennoù o c'houzañv an nerzh a vez ganet. Etre 6 500 ha 10 000 tro/mn eo hanren ur Wankel, pa vez 5 500 - 6 000 tro/mn ar muiañ ma c'hall ar c'hefluskerioù boutin gouzañv hep terriñ.\nKDE-tro DKM 54 Felix Wankel (1957)\nMarc'h-tan 294 cm3\nEr bloavezhioù 1970 e voe lakaet karbedoù kaset gant kefluskerioù Wankel war ar marc'had : kirri-tan, marc'hoù-tan, kirri-erc'h da skouer. Buan avat e voe paouezet gant ar c'henderc'hañ, abalamour da heuliadoù ar stroñs tireoulel a c'hoarvezas e 1973 – re latous e oa ar c'hefluskerioù-se. Kendelc'her a reas an ti gall Citroën da labourat war ur c'heflusker Wankel/Paschke betek ma voe prenet gant Peugeot e 1980 ; Japaniz a yeas pelloc'h, an ti Mazda o c'hounez ar redadeg 24 eurvezh ar Mañs e 1991 gant ur Mazda 787B (KDE-tro pevar rotor ennañ, 700 marc'h-nerzh/521,99 kW a c'halloud) hag o fardañ ar Mazda RX-816 eus 2003 betek 2012 – 1300 cm3, 238 marc'h-nerzh/177,5 kW da 9 500 tro/mn, met re saotrus hervez reol Euro 5 Unaniezh Europa.\nEn tu all d'ar redadegoù kirri, ma vez kefluskerioù Mazda-Wankel trec'h war an dachenn, ez eus bet kenderc'het ha gwerzhet kirri-tan betek 2012. Hiziv an deiz e labour ar c'hompagnunezhioù war kefluskerioù Wankel bihan evit astenn diamzalc'h ar c'hirri hiron.\nMarc'hoù-tan zo bet ivez etre 1974 ha 1992, kenderc'het ha kenwerzhelet gant an ti alaman Hercules, an ti japanat Suzuki hag an ti saoz Norton.\nAdalek dibenn ar bloavezhioù 1960 e voe arveret kefluskerioù Wankel e greanterezh an aerlistri gant ar gompagnunezh amerikan Lockheed. An Alamaned a yeas da heul e kreiz ar bloavezhioù 1970. Hiziv an deiz ez eus kefluskerioù-tro en aerlistri didud (drones) hag e kalzik kirri-nij bihan.\nGalloud[kemmañ | kemmañ ar vammenn]\nAr "marc'h-nerzh" eo an unanenn a vez implijet ez-kenwerzhel evit muzuliañ galloud ur c'heflusker ; n'eo ket unan eus unanennoù reizhiad etrebroadel unanennoù ar fizik.\nGwelloc'h eo muzuliañ ar galloud e wattoù :\nur marc'h-nerzh europat = 735,5 W pe 0,7355 kW, alese 1 kW = 1,360 marc'h-nerzh ;\nur marc'h-nerzh saoz = 745,7 W, pe 0,7457 kW, alese 1 kW = 1,341 marc'h-nerzh.\nE Bro-C'hall ne c'hall ket KDE ur marc'h-houarn dre-dan bout galloudusoc'h eget 4 kW (2,942 marc'h-nerzh), hini ur marc'h-tan bout galloudusoc'h eget 100 kW (136 marc'h-nerzh). War-dro 85 kW/115 marc'h-nerzh eo galloud ur c'harr-tan krenn 1900 cm3 bailhad e geflusker diesel hiziv an deiz. Galloudusañ karr-tan zo war ar marc'had gall eo ar Bugatti Veyron, ennañ ur c'heflusker dre enleskiñ 16 bailh, 7 993 cm3, 882,6 kW (1 200 marc'h-nerzh).\nEfedusted[kemmañ | kemmañ ar vammenn]\nWar-dro 43% eo efedusted ur c'heflusker dre enleskiñ, da lavaret eo 43% hepken eus ar gremm a c'haner dre loskadur a vez treuzfurmet e gremm treloc'hel evit gwir. Kollet eo ar 67% all neuze, e gwrez pergen, hag e tarav er mekanik a-bezh.\nKlasket ez eus bet adtapout ul lodenn eus ar gremm-se, e meur a zoare.\nArverañ ensinklerioù er c'hefluskerioù dre strilheoul evel er re ziesel, evit ma vije lonket nebeutoc'h a drelosk bep kelc'hiad.\nKreskiñ ar gwask en ur zigreskiñ ar c'hementad a drelosk dre adkas er bailh ul lodenn eus an aezhennoù losket, a-drugarez d'un droellvoustrer : e 1963 e voe ijinet an Turbocharger gant ar gompagnunezh amerikan Oldsmobile evit KDE pevarfred dre strilheoul he c'hirri-tan F85 Cutlass, e 1978 e voe arveret an Turbokompressor e keflusker diesel ar c'hirri alaman Mercedes-Benz 300SD. Hiziv an deiz ez eus troellvoustrerioù en darn vuiañ eus ar c'hirri-tan diesel, evit gwellaat o galloud en ur zigreskiñ o bevezadur ; dilezet eo bet er c'hefluskerioù nann-diesel.\nEmañ ar saver kirri alaman BMW o labourat abaoe 2005 war e ijinenn anvet Turbosteamer a-benn adtapout ar gwrez a vez kollet er c'heflusker. Stag eo an Turbosteamer ouzh podoù-skarzhañ ha reizhiad yenaat ar c'harr evit atoriñ betek 80% eus ar wrez a zo eno ; dre un droellrod e kas ar gremm-se da ahel-pleg ar c'harr. War-dro 15% eo ar c'hresk en efedusted an trelosk, ha muioc'h c'hoazh a-feur ma kresk ha ma stabila tizh ar c'harr,.\nSaotradur[kemmañ | kemmañ ar vammenn]\nPep KDE a saotr an aer abalamour ma ne vez ket peurlosket an trelosk. Dioksidenn garbon CO2, huzil ha dour a vez eztaolet en aergelc'h an Douar, ar pezh a c'hall degas kleñvedoù e korf an den. Gwashoc'h c'hoazh e vez an anadenn gant kefluskerioù kozh pe reizhet fall. Monoksidenn garbon CO a vez eztaolet ivez, koulz ha benzen C6H6 ha butadien C4H6, a zo arvarus evit yec'hed an den ivez.\nKlasket ez eus bet digreskiñ saotradur an aergelc'h dre greskiñ ar c'hementad ag aer a zo en trelosk, hogen oksidennoù nitrogen NOx a vez eztaolet neuze, a zo arvarus koulz evit an dud hag ar plant hag a genderc'h ozon O3 ; fall eo an ozon-se evit ar yec'hed, petra bennak ma 'z eo arabat e zroukveskañ gant an ozon a zo etre stratosfer ha mezosfer an aergelc'h : an hevelep hini eo, a zo arvarus pa chom a-rez an douar hag a warez ar blanedenn diouzh skinoù dreistmouk an Heol.\nSulfur a vez en treloskoù, a genderc'h monoksidenn sulfur SO ha dioksidenn sulfur SO2, en em vesk gant dour an aergelc'h hag a gouez war an Douar dindan stumm glav trenk.\nAliesoc'h-aliesañ e vez savet ar c'hefluskerioù dre enleskiñ en doare ma n'int ket ken galloudus eget ma c'hallfent bout, evit ma saotrfent nebeutoc'h : un tamm eus an efedusted zo lonket gant gwikefreoù evel ar podoù-skarzhañ treluskek a zigresk eztaoladur aezennoù ha rannoùigoù saotrus.\nDre greskiñ feur ar gwask ha dre reoliañ gwelloc'h degas an trelosk e vez graet bremañ kefluskerioù bihan evit ar c'hirri-tan, a zo ken galloudus hag ar re vrasoc'h a oa un nebeud bloavezhioù zo ; ne saotront ket kement.\nDazont[kemmañ | kemmañ ar vammenn]\nKeit ha ma vo treloskoù kondon e vo kefluskerioù dre enleskiñ. Dre ma teu an treloskoù-se da vout raloc'h-ralañ ha keroc'h-kerañ e klasker doareoù nevez d'o zapout e lec'hioù na c'halled ket tizhout gwechall (en tachennoù pennahelat, donoc'h en douar, er skilt).\nMui-ouzh-mui a gefluskerioù hiron zo bremañ, ha lod kefluskerioù dre dredan hepken, e kirri an dud ; listri kaset gant kefluskerioù derc'hanel zo abaoe pellik zo. An aerlistri e vo ar c'harbedoù diwezhañ a ray gant treloskoù kondon, pa n'ouzer ket o c'has e doare all evit ar mare.\n↑ Lotus Cars (en)\n↑ (en) ECEN\n↑ (en) Paultan\n↑ (fr) Moteur Nature\n(en) KDE pevarfred displeget gant an NASA\n(fr) Thoroughbred Cars\n(fr) Rotativement vôtre\nAdtapet diwar « https://br.wikipedia.org/w/index.php?title=Keflusker_dre_enleskiñ&oldid=1983913 »\nKemmoù diwezhañ degaset d'ar bajenn-mañ d'an 1 Ebr 2022, da 08:23.


Ar chapelioù hag ar fetanioù\nAccueil>Ar chapelioù hag ar fetanioù\nChapel Sant Klomer – XV kantved\nGlouestret eo ar chapel d’ur sant bras a Iwerzhon, en deus krouet e-leizh a vanatioù ha savet ur reolenn evit ar venec’h er bed keltiek. N’eus digor ebet er c’hreiznoz nag er reter, keijet eo ar vein er mañsonadur, ha diaes eo kompren an arouezioù engravet, div groez er c’hornôg, pennlizherennoù doc’h ar pignon a-dreñv ar c’heur hag ur rozenn mui ur groez doc’h maen-bolz dor ar c’hreisteiz. Er chapel e kaver ur stern-aoter, delwennoù ag an XVIIIvet kantved, ur bank magoer get ur maen benniget a 1453, ha sur a-walc’h e veze lidet ofisoù amañ gwezharall get ur gumuniezhig menec’h.\nChapel an Drinded er Voustoer – Dibenn ar XVvet kantved (Ar Voustoer)\nDoc’h ma lâr ar vojenn, ar Voustoer, glouestret d’an Drinded, e oa kentañ ti-pediñ sant Winier. Er savadur, gotek flammek e stil, ec’h eus ur sablezenn a laka da soñjal emañ bet savet e penn kentañ ar XVIvet kantved. Ardamezioù re ar Girizeg, « en erminigoù e gab gwriet en argant, karget get div gregilhenn en gul », evel ma lârer en enskrivadur, zo engravet doc’h dor ar gornôg, anezhi ur wareg lakaet àr bileroù moan. Àr-dro 1600 e oa bet ouzhpennet pevar zreuziad d’an tri a oa dija, hag ar c’heur a oa bet adsavet diwezhatoc’h.\nFetan ha forn – Chapel an Drinded\nE-tal ar chapel e kaver ur fetan hag ur forn, evel ma vez kavet alies er c’hornad. Testoni douget d’ar feson ma yae en-dro buhez ur gumuniezh gwezharall.\nChapel Itron-Varia Vizerikord – XVIvet kantved (mein greunit)\nSavet eo bet ar chapel en ur stil hanter-hent etre ar c’hiz c’hotek flammek hag arz an azginivelezh. Ar savadur en em astenn àr-hed un ugent metr bennak ; harpet eo àr pileroù, unan e pep korn ; ha daou bignon zo kinklet get kern a builhentez hag unan anezhe zo toket get ur c’hloc’hdiig brav.\nDoc’h tal ar jube, savet e 1623, e weler an daouzek abostol kizellet er c’hoad.\nAr stern-aoter, ennañ meur a banell livet hag alaouret, zo ur pezh unvan ha kempouez, klasel e stummoù met puilh e ginkladur barok. Ar stern-aoter zo kaoz mad eo bet stanket ar fenestr greiz.\nChapel Sant Meriadeg – XVIvet kantved\nAr chapel a oa edan dalc’h Porzh-Menec’h Lanvaoz, savet en XIvet kantved, ha d’eno e yaed e perc’hinded, adal ar XVIvet kantved, d’an tri sadorn kentañ ag ar C’horaiz.\nAr blezad 1549 zo engravet àr ur sablezenn, get anv Bertrand Broel, abad Lanvaoz, an hini a roas, sur a-walc’h, lañs d’al labourioù kempenn. Labourioù arall a oa bet graet er XVIIvet kantved, evit sevel ur sekretiri hag adsevel ul lodenn a dal ar c’hornôg.\nChapel Santez Brec’hed – XVIvet & XVIIvet kantved (mein greunit, Kerizan)\nAr chapel, savet etre ar XVIvet hag an XIXvet kantved – e 1834 pe 1884 emañ bet graet an tourig – zo glouestret da santez Brec’hed a Iwerzhon, abadez Cill Dara..\nChapel Sant Wion – Àr-dro 1600\nEr chapelig-mañ, zo bet dilezet bremañ, e veze benniget ar roñseed da zeiz ar pardon e miz Gwenholon. A-dreist an talbenn tric’hornek ec’h eus ur grusifi, edan un doubled (ur baled) lec’h ma kaver skeudennet an heol hag al loar.\nA-barzh ar chapel ec’h eus un delwenn a S. Wion, e giz ur manac’h beneadad hag ur stern-aoter e tri fastell ha taolennoù livet, sternet get pileroù korintat ag an XVIIIvet kantved.\nChapel Kouvant ar Grañj, gouestlet da Itron-Varia Fatima – 1895\nEr blezadoù tri-ugent hepken, pa oa bet prenet ar c’houvant get breuderiezh kenlabourerion parrez ar C’hrist-Roue, e oa bet glouestret ar chapel da Itron-Varia Fatima.\nUr bankour pinvidik, an aotrou Guilloteaux, eo en doa lakaet sevel chapel Itron-Varia ar Pin, e 1889, abalamour d’e verc’h Marcelle a oa marvet get ar glac’har goude ma oa kollet he galant, un ofisour a vor.\nLodek eo ar savadur-mañ, nevez-roman e stil, en ti bet savet e 1889 da reiñ bod da emzivaded ar vartoloded beuzet er mor.\nIliz Sant Bieuzhi – XVI kantved\nSavet eo bet ar chapel el lec’h ma rae sant Bieuzhi un diskuizh, doc’h ma lârer atav er vojenn, pa yae da welet e vignon sant Weltaz. Àr dal ar c’hreisteiz, ag ar blezad 1593, ec’h eus div zor ha teir fenestr. E 1838 e oa bet lakaet un nor-dal, get ur tourig karrez pikernek e veg, àr dal ar c’hornôg ha daet e oa ar chapel da vout stag doc’h an iliz-parrez. Diabarzh ar savadur zo kinklet e feson ar XVIIvet kantved, ha doc’h div banell goad kizellet e weler ar sant patrom hag ar Werc’hez get he mabig.\nChapel Sant Wal – XVII kantved\nGlouestret eo ar chapel da sant Wal (Goal) , ur sant bet ganet e Breizh er VIIvet kantved. Hirgarrezek eo he stumm ha div zor zo àrni, er c’hornôg hag er c’hreisteiz, ag an Azginivelezh, a benn kentañ ar XVIIvet kantved moarvat. Get ur fenestr hepken, àr dal ar c’hreisteiz, eo sklêrijennet ar c’heur. Brasaet ha treuzfurmet e oa bet en XVIIIvet kantved.\nEr stern-aoter ag ar XVIIvet kantved e kaver un delwenn a sant Bruno, e maen, hag unan arall a sant Meriadeg, eskob, e koad.\nChapelle Saint Fiacre à Trélecan – XV siècle\nAg ar chapel, savet marse kent ar XVvet/ kantved, ne chom nemet ar c’heur ha diaz kazel ar c’hreisteiz get o fenestri. Diaes eo gouiet hag ar blezad 1453 a denn d’ar gazel ouzhpennet er c’hreisteiz pe d’ar chapel adsavet en he fezh. Stil ar fenestri a ziskouez kentoc’h dibenn ar XIVvet kantved. Dibar eo ar volz doubl zo etre ar c’heur hag an nev.\nTaolit evezh doc’h bank magoer chapel ar c’hreisteiz ha doc’h ar piñsin dour benniget ag ar XVvet kantved hag ar gredañs.\nChapel Sant Wenael – XIXvet kantved\nE 1888 e oa kouezhet ar chapel-mañ en he foull. Ur peizant a veiteri ar Park a werzhas unan ag e dachennoù evit adsevel ar chapel el lec’h m’emañ bremañ. Diginkl ha yen eo ar savadur. Er reter emañ ar sekretiri, doc’h un nev c’hwec’h lodenn, sklerijennet get fenestri àr hantergelc’h.\nSant Wenael a beder eno da bellaat an darvoudoù fall..\nChapel ar Werc’hez – XVvet kantved\nNe chom ag ar chapel gozh-mañ, savet e 1426 tost d’an iliz-parrez, nemet teir volz àr du an nev. Teir bolz arall é tont ag ar c’heur hag ar bann-kroaz hag elfennoù ag an teir fenestr c’hotek flammek zo adlakaet bremañ e chapel maner Rimezon. Ar chapel gozh zo kouezhet en he foull er blezadoù tri-ugent, abalamour d’an argant dioveret da zerc’hel ar c’hoadaj e sta.\nIliz-parrez Sant Winier – XVIvet kantved\nAn darn vrasañ ag ar savadur zo ag ar XVIvet kantved. An tour mod kozh hag ar c’hloc’hdi a oa bet savet e 1781 mes labourioù adkempenn a oa bet en XIXvet kantved. Evit ar c’hoadaj, da skouer, hag ar sekretiri a oa kouezhet ar gurun àrne e 1841. Er blezad goude e oa bet savet bannoù-kroaz a ra stumm ur groaz latin d’ar savadur.\nGlouestret eo an iliz-parrez da sant Winier (Gwigner) hag e relegoù a vez douget e prehesion. Get ar sant ec’h eus un ael é tougiñ ur skoed-ardamez get un erminig. Marse emañ skoed-ardamez un donezonour…\nAr ar gwerennoù-livet (1932-1933) e vez kontet darvoudoù a vuhez tud brudet ar barrez, evel Sant Wenael, an aotrou Keriolet pe Sant Winier.\nFetan Sant Winier (1526) : get ar sant e-unan e vehe bet lakaet ar fetan da strimpiñ ag an douar. Da zeiz pardon ar sant merzher e ranke an dud klañv get ar remm evet dour ar fetan ha tremen edan ar seizh relegouer. Ar savadur bihan krommvegek zo ur groaz vihan àrni ha tri foull dirakti. Get un enskrivadur, tost dilennapl hiniv, e c’heller gouiet emañ ar fetan ag ar XVIvet kantved.\nChapel Sant Adrian – XVvet kantved\n(Mein benerezh goloet get indu – Ospital) Savet e oa bet ar chapel get un urzh ospitalierion. E 1774 e oa bet adkempennet get an aotrou a Geronig evit reiñ bod eno da leanezed ar Furnez pa oa bet ur gwall bore er vro, ar vrec’h pechañs. Betek 1974 e oa bet kendalc’het al labour-se da wellaat d’an dud klañv, a-gevret get al labour kelenn da vugale ar gumun.


Articles populaires – Breizh-Taiwan\n24 juillet 2008 ( #Préparation au voyage )\nMe e Nord s/Erdre e kichen Naoned. Pa vez laret an amzer zo brav ivez amañ ! Abaoe 2 miz e aozan ar paperioù administrativel evit Taiwan, me lar deoc'h eo torr-penn ! A-benn nebeut m'o ma viza, evit-se eo ret kas ar paseporzh, ul lizher degemer eus ar...\n17 septembre 2008 ( #Life in Taiwan )\nSetu ar pezh 'vez gwelet eus ar skol-veur... Kalz a avel zo du-se, dreist holl pad an typhonioù ! E ya soñjit 'ta tudoù, an deiz omp erruet d'an 9 a viz Gwengolo hon eus bet ur c'hren-douar bihan ha 2 zevezh goude ur typhon... Ret preañ boued en araok,...\nAr boued/ La nourriture\n21 septembre 2008 ( #Food )\nAr boued zo mat kenañ, setu riz ha yar rostet, gant lipig pebr menam menam ! Ret eo bezañ boazet debriñ gant tammoù koad amañ... Dreist-holl pa 'z eus askorn er c'hig. Prenet 'm eus va "tammoù koad" kentañ e houarn + ul loa hag ur fourchetez tout-se en...\n21 septembre 2008 ( #Taipei )\nOn est aller visiter le mémorial de Chiang Kai-shek il y a quelques jours, il faisait un temps magnifique, on a l'impression d'être en vacance parfois, surtout après un été pareil. J'étais avec Eva et Geoffroy, mes deux sympathique compagnons de Rennes....\n21 septembre 2008 ( #Rencontre )\nNous voila Hélène l'assistante de français a notre université, moi et Eva. Et celle qui prend la photo c'est... Sonia ! La penseuse derrière le verre. Professeur de FLE à Taipei, celle qu'on suis son blog depuis plus plus d'un an (blog en favoris), celle...\n25 septembre 2008 ( #Rencontre )\nUr sizhun goude bezañ erruet, roet hon eus un emgav da g/Kerry-Ann, omp mignonez eus Taiwan, am boa lojet gant Gwenola e Roazhon. Kaset he doa mignoned dezhi ha bet omp da zebriñ kreiztez en ur predti tibetan, ket ker ha mat kenañ a-dreñv Shida (ar skol-veur...\n25 septembre 2008 ( #Life in Taiwan )\nEr vro-mañ politikerezh ar groc'henn gwenn eo evit ar merc'hed... Setu ar pezh e c'hellit gwelet, ar roched en tu-gin, ar mask war ar veg a-enep ar saotradur kirri + ar souezhusañ ar seurt manegoù evit lakaat an daouarn a-enep an heol, fall vefe rouzañ...\nles glaces taiwanaise !\n25 septembre 2008 ( #Food )\nSetu an diennoù-skorn taiwanaat... mmmh !! Skorn e tammoù eo gant frouezh war mui laezh sukred war. Me na blij ket kalz din an diennoù-skorn, tu vefe din debriñ se bemdeiz ! La glace taiwanaise... de la glace pilé avec des fruits et du lait concentré...\n28 septembre 2008 ( #Typhon )\nUn "typhon" zo c'hoazh war ar vro, n'eus ket kentel warc'hoaz. Mat ha fall er memes amzer, rediet chom e barzh ha debriñ toazennoù... Ouzhpenn ket a arc'hant hag echu ar paper privezioù; prestet eo bet deomp paper privezioù ront ! Ya ! Peogwir amañ ar...\n30 septembre 2008 ( #Food )\nSetu soubenn toazennoù en ur volenn e houarn, pep-tra lakaet war ur c'harrez koad dre m'eo tomm-tre. Ar pezh e welit war eo surimi, stumm iskis ya, met e Azia omp ! Memes ar surimi zo moutig "ke'ai"... Ur soubenn bihan evel-se zo tro-war-dro 50 sentim...\n30 septembre 2008 ( #Danse Orientale )\nPlijout a ra din kalz an dañs arabeg, graet m'oa un tamm gant ur vignonez e Karaez (trugarez Nina) ha c'hoant em boa kendalc'h, met e Taiwan?! Ya posubl eo, Sonia, ar gelennerez, a ra ! Kit da welet he blog war an dañs arabeg : http://soniadanseorientale.over-blog.com...\n30 septembre 2008 ( #Skol-veur )\nSetu ar c'hampus ha tro-dro er gêriadennig gant an 100 scooter bennak... Ar chañs hon eus da gaout ar c'hampus bavañ e Taiwan (ar pezh e vez lavaret). War ar skeudenn vras just a-us e welomp ma ar batimantoù. Al lec'h-se zo plijus kenañ p'eo brav an amzer...\nLes zanimaux bizarre\n30 septembre 2008 ( #Life in Taiwan )\nBez ez eus traoù iskis e Taiwan, gevnid a ra aon X_x Leun a chas e pep-lec'h met ne reont trouz ebet ! Kizhier da noz... Sur on ez eus naer er menez, ha bez ez eus razh e Taipei. Estreget-se e blij din Taiwan !! Il y a des drôles de bêtes à Taiwan, les...\n02 octobre 2008 ( #Life in Taiwan )\nTout ar pezh a zo ke'ai e sinaeg, kawaii e japaneg, moutig e brezhoneg pe cute e saozneg zo traoù pemdeziek amañ... Amañ eo ur poltred eus ur stal er gêriadenn e-kichen ar skol-veur, met stalioù evel-se bez ez eus e pep-lec'h e Taipei ! Gwelet 'vez tud...\n02 octobre 2008 ( #Food )\nPredti japanaat gant Kerry-Ann ar wech tremenet, cheñch a ra eus ar boued taiwanaat, ket fall ivez. Mod all boaz ez eomp er gêriadennig pe war marc'had Shilin e traoñ ar menez. Un restau japonais avec notre amie Kerry-Ann l'autre jour, ça change de la...\n02 octobre 2008 ( #Rencontre )\nSetu Olivier (blog e liamm) a labour en un embregerezh amañ mui reiñ kentelioù galleg un tamm, simpa kenañ eo. Anavezet hon eus anezhañ dre e blog eñ ivez, ur vignon da Sonia eo. Ur fent un tammig iskis en deus, met fentus kenañ, kit da welet e vlog !...\n03 octobre 2008 ( #Life in Taiwan )\nSetu melestradurezh ar skol-veur... Ya ! Kredet e vez ur skol-vamm, petra laren deoc'h dec'h ?? Kit da welet war http://taiwaninfo.nat.gov.tw/Culture/1223020323.html grevus eo... Voila le couloir de l'administration de l'université... Et oui ! On ce croirait...\nSetu al lost hon eus bet diryaou mintin evit distreiñ er skol-veur, kousket hon oa e ti Sonia goude an nozvezh er Roxy. Gortozet hon eus marteze 3/4eur... Ar bus vez gwelet zo omp hini, hag alies eo leun choug ! Voila la queue qu'on a eu jeudi matin pour...\n07 octobre 2008 ( #Taipei )\nSetu un templ e kreiz marc'had Shilin hag ar menez e lec'h vez gwelet ar skol-veur. Disadorn tremenet e oa, ar c'hoant hon eus bet, Geoffroy ha me da vont e Tialefou (Carrefour) vel n'eus ket kalz a gourmarc'had er vro. Ur bus digoust oa evit mont met...\n07 octobre 2008 ( #Danse Orientale )\nDisul, bet on gant Sonia d'un abadenn dañs arabeg, fiskal oa ! Kemeret hon eus an tren, 20mn, an abadenn a bade tro-dro 3 eurvezh, en ur gourmarc'had oa... Iskis eo met war a seblant ez eus alies traoù er gourmarc'hadoù amañ, dioustu pa c'hell an taiwaniz...\n09 octobre 2008 ( #Fiesta )\nMerc'her er Roxy c'hoazh, gant ar c'hlasad a bezh ar wech mañ ! Ur strollad mat omp, folloc'h an eil egile. Ur meskaj koreaniz, japaniz, gall ha breizhat... Jojo oa ar paotr nemetañ, hehe laouen oa !! Diaes bepred da zistreiñ d'an eur, met dont a reomp...\n10 octobre 2008 ( #Rencontre )\nSimpa kenañ an nozvezh e ti Eva an alamanez. Debret on eus re vat ! Kartoffelsalat (saladenn patatez) gant kig e kichen, mui gwin ha bier... Ar baradoz. C'hoarzet hon eus mat, nemet vit distreiñ en ur redek evel boaz. Ret eo bezañ er c'houskva araok hanternoz...\n13 octobre 2008 ( #Sorties )\nDibenn-sizhun e Danshui, kêriadenn war vord ar mor da 30mn MRT (metro) eus an ti-gar, aozet gant Bobo mignonez Charlotte ha Kova. Nemet etre merc'hed oa met a vroioù disheñvel : Taiwan, Breizh, Bro-C'hall, Korea, Japan ha Malaysia. Mat-tre oa hepken an...\n13 octobre 2008 ( #Taipei )\nHiziv goude un dibenn sizhun karget ur valeadenn gant ar c'hlasad e Bao-an Temple, a zo merket en UNESCO. Savet da 7eur... again ! Met desket hon eus goude merenn ne oa ket a gentel, talvezout a ra ar boan. An den a ziskoueze al lec'h, an heñcher, oa...\n16 octobre 2008 ( #Fiesta )\nRoxy c'hoazh dec'h da noz... Gant tud eus klasad saozneg Kova ha Charlotte oa. Vel ma welit ur strollad foll oamp c'hoazh, ober a ra vat pas bezañ nemet gant merc'hed a huch >_< Au Roxy encore hier soir... Cette fois on était avec des gens de la classe...


Pajenn:Instructioneu santel ar er gurionnéeu principal ag er religion, 1790.djvu/501 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/501\né péhani é hadressér dehai é particuliér er pedènneu e larér quênd er Sacrifice ; just èl ma hanhuér Overèn er-ré varhue, en hani e larér guet Orlemanteu du, hac é péhani é pedér e spécial eid er-ré treménét. Mæs é gurionné ol en Overènneu e larér ne vern de bèh dé durand er blæ, e zou offrét de Zoué hemb quin é mimoër ag er Sænt, eid er Fidelèt bihue ha marhue. Èl-ce en Overèn e zou Sacrifice en Ilis antiér. Jesus-Chrouist er pèn a nehi, e offr er Sacrifice : en Ilis e zou ar en doar, de larèt-è, en assamblé a Fidelèt Crechénion, e hum joéntt guet Jesus-Chrouist eit en offrein guet-t’ou : hi e hum joéntt ehue guet en Ilis e zou én Nean ; hac èl-ce er Fidelèt hac er Sænt joéntét assambl guet Jesus-Chrouist e oulèn guet Doué misericord eid en Ilis e zou ér Purgatoër.\nA fæd en Orlemanteu hac en dillad e chervige de larèt en Overèn, ni hun nès larét petra e represantant, en un éxpliquein er ceremoni ag en Urheu. Eèllein e rér hoah gobér ar nehai reflexioneu devod. Par exampl :\nEn Amit e eèll bout considérét èl er figur ag er mouchèd e laquas er Soudardèt ar face hur Salvér, a pe stouyènt ital é dreid eid gobér goab a nehou.\nEn Aub e represantt er saï-uèn e oai bet reit de Jesus é ti Herod, eit ma vezai bet seèllét èl ur foll.\nEr Hordon e represantt er gordèn guet péhani é hoai bet garrottét ér Jardrin-Olivèt.\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/501&oldid=129073 »


Menelaos - Wikipedia\n(Adkaset eus Menelas)\nMenelaos (henc'hresianeg : Μενέλαος, Menelaos, un anv hag a dalvezfe « galloud ar bobl ») zo unan eus harozed akean pennañ brezel Troia. Roue Sparta e oa. Mab e oa da Atreüs, breur da Agamemnon, ha pried da Elena Troia a voe skrapet gant Paris, ha sede a belec'h e teuas brezel Troia .\nMenelaos (a-zehou) o redek war-lerc'h Elena (kreiz) e-pad kemeridigezh Troia, krater atikat e dresadennoù ruz, 450-440 kent J.-K., kavet e Gnathia (hiziv Egnazia, Italia). Mirdi al Louvre.\n1 Yaouankiz Menelaos\n2 An eured gant Elena\n3 E Brezel Troia\nMab e oa da Atreüs hag Aerope hervez ar mojennoù. Hervez danevelloù all avat e oa mab da b-Pleisthenes, a oa mab Atreüs, ha da g-Kleolla, a oa merc'h Dias.\nMuntret e voe Atreüs gant e niz, Aigistos, a gemeras neuze tron Mykenai hag a renas gant e dad Thyestes. E-pad ar prantad-se edo Menelaos hag Agamemnon, e vreur, o repuiñ e Sparta, e ti ar roue Tyndareos.\nAn eured gant ElenaAozañ\nPa zegouezhas Elena, merc'h Tyndareos, en oad da zimeziñ, e teuas kalz rouaned ha tierned da c'houlenn anezhi. En o zouez e oa Odysseüs, Aias Veur, Menesteüs, Patrokles, Idomeneos. Gant an holl e voe degaset profoù prizius. Choazet e voe Menelaos evel pried avat daoust ma ne deuas ket e-unan, hervez danevelloù zo, p'en doa kaset e vreur en e lec'h.\nDimeziñ a reas Menelaos gant Elena eta hag Agamemnon gant he c'hoar Klytaimnestra. Dont a reas Menelaos da vezañ roue Sparta neuze rak marvet e oa mibien Tyndareos : Kastor ha Polydeukes. Ur mab, Lisandros e anv, hag ur verc'h Hermione a roas Elena d'he fried.\nGant skoazell e vreur, Agamemnon a gasas kuit Thyestes hag Aigisthos hag a bignas goude se war dron e dad. Dont a reas neuze da vezañ galloudusañ roue Bro-C'hres.\nE Brezel TroiaAozañ\nDimezet eo gant Elena a voe skrapet gant Paris, ar pezh a zegasas ar brezel. En Ilias, savet gant Homeros, ec'h asant lakaat un termen d'ar brezel gant un duvell etre Paris hag eñ. Tost eo da lazhañ anezhañ met saveteet eo mab Priamos gant Afrodite.\nE pevare levrenn an Odysseia e kont Menelaos da vab Odysseüs, Telemac'hos, penaos e tistroas eus Troia d'ar gêr, da Sparta.\nAdtapet diwar « https://br.wikipedia.org/w/index.php?title=Menelaos&oldid=1898279 »\nDernière modification le 20 Meu 2021, à 20:57\nKemmoù diwezhañ degaset d'ar bajenn-mañ d'an 20 Meu 2021, da 20:57.


(Adkaset eus Llydaweg)\nHiziv an deiz ez eo ar brezhoneg ar yezh keltiek nemeti hep statud ofisiel ebet. Ne fell ket d'ar gouarnamant lakaat cheñch mellad 2 ar vonreizh bet degemeret er bloaz 1994 hag a embann La langue de la République est le français]].\nEn daolenn amañ dindan e kavor perzhioù boutin d'ar brezhoneg (hini Gwened ha KLT) hag ar c'herneveureg ; ar gerioù gallaouek ha gallek zo roet ivez. Gellout a reer gwelet traoùigoù heñvel e brezhoneg ha gallaoueg, da skouer an doare da lavaret « gwiñver », kazh-koad neuze e brezhoneg ha chat-de-boéz savet o-daou war an hevelep patrom, met war harzoù ar brezhoneg hepken e vez kavet an doare-se (Sant-Yann-Brevele), hag e Gwernenez, e Breizh-Uhel e kaver dre vras chat d'étchuiré, chat d'écureuil, evel en ul lodenn vras eus ar yezhoù oïl.\nAdtapet diwar « https://br.wikipedia.org/w/index.php?title=Brezhoneg&oldid=1880120 »\nKemmoù diwezhañ degaset d'ar bajenn-mañ d'an 1 Gou 2020, da 06:50.


Hatufim - Wikipedia\nPrizonidi brezel (titl orin en hebreeg חטופים,Hatufim, "bet skrapet") a zo ur stirad skinwel israelat bet produet gant Keshet ha skignet evit ar wech kentañ war Eil Chadenn skinwel Israel etre Meurzh ha Mae 2010. An eil koulzad a voe skignet en Israel etre Here ha Kerzu 2012. Kaoz a zo eus un trede koulzad. Krouet e voe ar stirad gant ar filmaozer israelat Gideon Raff.\nE 2010 e tegemeras priz Akademiezh Israel evit ar filmoù hag ar skinwel evel gwellañ stirad dramatek.\nPrenet e voe ar stirad gant 20th Century Fox Television e 2009, a-raok bezañ bet skignet en Israel hag azasaet e voe gant ar chadenn Showtime evit ar Stadoù-Unanet dindan stumm ar stirad brudet Homeland\n2 Aktourienn ha tudennoù\n2.1 Koulzad 1\n2.2 Koulzad 2 (tudennoù ouzhpenn)\nTremen a ra an traoù e 2008. Taolenniñ a ra ar stirad tri soudard israelat bet skrapet 17 vloaz a-raok e-kerzh ur gefridi guzh e Liban.\nKoulzad 1[kemmañ | kemmañ ar vammenn]\nKregiñ a ra an istor gant distro d'ar gêr ar soudarded goude bloavezhioù a varc'hatadenn evit o dieubidigezh. Bev eo Nimrod Klein hag Uri Zach. Distreiñ a reont gant relegoù Amiel Ben-Horin.\nTaolenniñ a ra ar stirad diaesterioù Nimrod hag Uri da gavout o flas en ur gevredigezh he doa graet harozed broadel anezho hag eur vuhez familh bet troc'het e-pad 17 vloaz. Klañv int gant ar pezh o deus bevet o vezañ dalc'het ha jahinet. Ret eo dezho talañ ouzh ar pezh a zo tremenet e-keit-se : priedoù o deus gortozet pe o deus dibabet un hent all, bugale kresket hep o zad, kerent aet da Anaon...\nRet eo dezho bezañ gwelet gant psikologourien ha respont goulennoù an arme. Pa gav ur psikologour eus an arme dislavaroù en o diskleriadurioù e krog un enklask evit kavout ar pezh a guzhont...\nKoulzad 2[kemmañ | kemmañ ar vammenn]\nGoude meur a flashback war darvoudoù bet c'hoarvezet en ur skol e Metula e 1990 hag e-kerzh ar prantad just goude distro Nimrod ha Uri, e adkrog anistor un nebeud devezhioù goude dibenn ar c'houlzad kentañ.\nDaoust ma ne oa ket ali Nimrod hag Uri er penn kentañ war ar pezh o doa d'ober goude bezañ dizoloet e c"helle Amiel bezañ bev c'hoazh e tivizout lavarout da Haim hag Iris a grog d'ober o enklask nann-ofisiel a-zivout a pezh a oa c'hoarvezet gant Amiel.\nKendelc'her a reer da heuliañ Nimrod hag Uri hag o ziegezhioù o klask un doare nevez da aozañ o buhez goude an distro. Gwelout a reer Amiel evel un dudenn vev ha n'eo ket evel ur weledigezh gant e c'hoar, Yael, evel er c'houlzad kentañ. Heuliañ a reer e vuhez nevez hag eñ deuet da vezañ Yusuf, ur muzulmad, e Siria.\nDizoleiñ a reer un toullad itrikoù ha raktresoù kuzh e diabarzh Tsahal.\nAktourienn ha tudennoù[kemmañ | kemmañ ar vammenn]\nYoram Toledano,יורם טולדנו, a zo Nimrod Klein, unan eus ar brizonidi brezel. Un den kalonek ha speredek eo. Diaes eo dezhañ adkregiñ gant e vuhez familh.\nYaël Abecassis a zo Talia Klein, gwreg Nimrod. Stourmet he deus bet dizehan evit ma ve dieubet. Diaes eo dezhi adskoulmañ gantañ goude e zistro ha ne wel ket skler ken e red he buhez.\nYael Eitan,יעל איתן, a zo Dana, merc'h disuj Nimrod. Daou vloaz oa pa oa bet skrapet he zad.\nGuy Selnik, גיא סלניק, a zo Hatzav, mab Nimrod en oad d'ober e goñje. ganet eo bet goude ma voe skrapet e dad.\nIshai Golan a zo Uri Zach, unan eus ar brizonidi brezel. Un den lent eo hag ur mignon tost Nimrod. Pa oa prizoniad e timezas danvez e wreg gant e vreur. Ur mab o deus ganet.\nMili Avital a zo Nurit Halevi-Zach, bet danvez gwreg Uri. Goude ur prantad glac'har e oa bet kendrec'het e oa marv Uri. Tostaat a reas ouzh e vreur Yaki ha dimeziñ a reas gantañ. En em santout a ra kablus meurbet abaoe e zistro.\nMickey Leon, מיקי לאון, a zo Yaakov, "Yaki"; Zach, breur Uri ha gwaz Nurit. Nec'het eo gant levezon disto Uri war e vuhez tiegezh.\nAdam Kenneth, אדם קנת, a zo Asaf, mab Yaki ha Nurit.\nShmuel Shilo a zo Joseph, "Yoske", Zach, tad Uri ha Yaki. Un intañv kozh eo.\nAssi Cohen a zo Amiel Ben-Horin, unan eus ar brizonidi brezel. Krediñ a reer ez eo bet lazhet en un doare un tamm kevrinus. Gwelout a reer er c'houlzad 2 ez o bev ha deuet da vezañ Yusuf, warlerc'hiad Jamal ha gwaz Leila, merc'h Sheikh Qasab.\nAdi Ezroni a zo Yael Ben-Horin, c'hoar yaouank Amiel. N'hell ket gouzañv e verv hag e krog da gaout gweledigezhioù.\nNevo Kimchi,נבו קמחי, a zo Ilan Feldman, un ofisour eus Tsahal, karget eus an darempredoù gant familhoù ar soudarded bet skrapet, gloazet pe lazhet.\nGal Zaid,גל זיי]], a zo Haim Cohen, ur psikologour eus. E penn an enklask a-zivout Nimrod hag Uri emañ. Kendrec'het eo e kuzhont un dra bennak.\nSendi Bar a zo Iris, un ezel eus servijoù kuzh Tsahal o labourat gant Haim.\nAki Avni a zo Ofer, perc'henn un ajañs bruderezh ha mignon da Nimrod a oa bet gantañ en arme.\nDalik Volonitz, דליק ווליניץ, a zo an Dr Shmuel Ostrovsky, ar psikologour a ra war-dro Dana.\nDoron Amit,דורון עמית}}, a zo Ehud, mab an Dr Ostrovsky.\nSalim Dau,סלים דאו}} a zo Jamal Agrabiya, penn ar strollad a skrapss hag a zalc'has prizoniad Nimrod, Uri hag Amiel.\nAbdallah El Akal a zo Ismail, mab Jamal, bugel.\nSaid Dasuki a zo Ismail, krennard.\nKoulzad 2 (tudennoù ouzhpenn)[kemmañ | kemmañ ar vammenn]\nHadar Ratzon-Rotem, הדר רצון-רותם, a zo Leila, gwreg Yusuf (Amiel).\nMakram Khoury a zo Sheikh Qasab, tad Leila, diazezer an aozadur a aozas skrapadeg Nimrod, Uri hag Amiel.\nYousef (Joe) Sweid a zo Abdullah bin Rashid En toull-bac'h en Israel emañ goude bezañ bet kondaonet evit taol sponterezh sol Metula. Dieubet eo en eskemm prizonidi a ro tro da Nimrod hag Uri da zistreiñ.\nJonathan Uziel,יונתן עוזיאל]] a zo Yinon "Noni" Meiri. Lazhet e voe e dad gant Abdullah pa yeas evit ar wech kentañ d'ar skol da c'hwec'h vloaz. Ur soudard eus Tsahal eo. Labourat a ra gant Ze'ev Kaplan.\nShimon Mimran,שמעון מימרן, a zo an Dr Ze'ev Kaplan, psikologour eus Tsahal. Labourat a ra war ur raktres bet savet gant Tar Shorer hag anvet "Oberiadenn Yehudah".\nSinai Peterסיני פתר}} a zo Tar Shorer, bet unan eus pennoù ar Mossad da vare skrapadeg Nimrod hag Uri. Gwelout a rae an darvoud-se evel ur c'hwitadenn bersonel ha prientet en do ur raktres evit en em veñjiñ. Lazhet e voe en ur gwallzarvoud karr-tan just a-raok dieubidigezh Nimrod hag Uri.\nBoaz Konforty a zo Oren, ur mignon da Nimrod hag un ezel eus e strollad.\nBerzh a reas koulzad kentañ Hatufim pa voe skignet en Israel. Prizet e voe gant ar filmvarnerien ha gounid a reas meur a briz.\nBurutelladennoù a voe a-berzh familhoù soudarded dalc'het prizoniad koulskoude.\nMuioc'h a berzh a reas an eil koulzad c'hoazh. An abadenn sellet ar muiañ outi e 2012 e voe. Prizioù a c'hounezas ivez. Koulz en Israel hag e broioù all. Gwerzhet e voe e kalz broioù.\nOfficial website (Season 1) en hebraeg\nOfficial website (Season 2) en hebraeg\n[http://www.mako.co.il/mako-vod-keshet/hatufim-s1 Rannoù ar c'houlzad 1 war makoVOD Keshet en hebraeg gant istitloù en hebraeg.\n[http://www.mako.co.il/mako-vod-keshet/hatufim-s2 Rannnoù ar c'houlzad 2 war makoVOD Keshet en hebraeg gant istitloù en hebraeg.\nAdtapet diwar « https://br.wikipedia.org/w/index.php?title=Hatufim&oldid=1855491 »


Ur bajenn disheñvelout Ceiriog zo ivez.\nJohn Ceiriog Hughes (25 a viz Gwengolo 1832 - 23 a viz Ebrel 1887) a oa ur barzh kembraek, ganet war ar maez e Llanarmon Dyffryn Ceiriog, war lez ar stêr Ceiriog, e biz Kembre. Moarvat ez eo an hini brudetañ e-touez barzhed kembraek eil hanterenn an XIXvet kantved. Labourat a reas evit an hent-houarn e meur a lec'h e Bro-Saoz, a-raok distreiñ da Gembre. Eno e voe e penn ti-gar Llanidloes ha hini Caersws, goude 1868 ha betek e varv e 1887.\nUn dastumer kanaouennoù e voe ivez. Troet e oa gant istor ar sonerezh e Kembre ha gant an delenn. En em lakaat a reas da sevel levrioù da vodañ an tonioù hengounel-se, met n'eus nemet unan anezho a zeuas er-maez e 1863: Cant O Ganeuon ("Kant kanaouenn").\nKemer a reas Ceiriog da anv-pluenn, diwar anv an draoñienn e-lec'h ma oa bet ganet, Dyffryn Ceiriog. Evel barzh eo bet keñveriet ouzh William Wordsworth, unan eus barzhed ar romantelezh e Bro-Saoz, pe ouzh ar Skosad Robert Burns. Lavaret a reas an istorour hag ar skrivagner Owen Morgan Edwards e oa bet graet muioc'h gant John Ceiriog Hughes evit barzhoniezh Kembre eget gant an holl varzhed kembraek all. Hag evit gwir e talc'h e varzhonegoù da vezañ anavezet-kenañ e Kembre hiziv ha kanet e vez lod anezho c'hoazh, evel Dafydd y Garreg Wen pe Nant y Mynydd.\nLiamm diavaez links[kemmañ | kemmañ ar vammenn]\nY Bywgraffiadur Ar-lein (cy) (en)\nAdtapet diwar « https://br.wikipedia.org/w/index.php?title=John_Ceiriog_Hughes&oldid=1806970 »\nKemmoù diwezhañ degaset d'ar bajenn-mañ d'an 27 Gwe 2018, da 13:16.


Kelc'h Maksen Wledig: Gwerinveliezh\nEvel ma verk ar ger e-unan, ez eo ar werinveliezh ar reizhiad politikel a laka an holl geodedourion e piaou d’ar veli hep derc’hel stad a renk, glad, brient pe c’halloud a nep seurt : ar gwir hag ar garg he deus ar werin, ar bobl a-bezh, da embreger ar galloud politikel ha da leviañ ar Stad.\nKozh-tre eo e gwirionez keal ar werinveliezh. Diazezet e voe da gentañ e keodedoù gresian ’zo eus an henamzer, en Aten pergen ; hag enebet e veze neuze ouzh an unveliezh hag ouzh ar vrientinveliezh a gaved e-barzh keodedoù all. Ret eo merkañ evelato ne oa ket ar weriniezh atenat, an demokratiezh atenat, ha hi patrom ar gweriniezhoù europat arnevez adal an 18t kantved, ur weriniezh klok en abeg da ensavadur ar sklavelezh a lakae un darn vat eus ar boblañs er-maez eus ar vuhez keodedel ha politikel.\nDre vras ne voe ket pleustret ar werinveliezh e Roma, hag an impalaeriezh roman a voe, da gentañ, ur vrientiniezh a-raok treiñ d’un unpenniezh3 kravezel : sellet e veze ouzh an impalaer roman evel ouzh un doue pe, da vihanañ, ouzh un danvez doue.\nPadet eo seurt meizadur kravezel eus ar Stad a-hed ar grennamzer hag un darn vat eus an amzervezh vodern. Evel-henn e c’halled taolennañ urzhaz ar galloudoù neuze : el laez emañ Doue o ren ha galloudegañ a ra ar rouaned evit pezh a sell ouzh aferioù ar bed-mañ. Heuliad pleustrek kement-se eo e veze graet eus ar roue leuriad Doue, ha rouaned ’zo a gemere roll ur « besdoue » hag a c’houlenne ur veli diharz war o sujidi, – evel ma empenned beli Doue e-unan war e grouadurioù. Ur skouer splann a unveliezh diharz eo ar roue gall LOUIS 14, – e chapel e balez edo ar fideled troet war-du ennañ e-pad an oferenn. Anat eo n’he deveze ar werin gwir ebet dindan hevelep galloud politikel doueelaet, nag emell ebet en aferioù ar Stad, – kounañ a reer respont ar monark : « Me eo ar Stad ».\nNotañ a ranker ne gasas ket pennaenn an doueleuriadelezh betek seurt mac’homerezh bep taol, er grennamzer da skouer hag e grez diskar ar roueelezhioù. E Bro-Saoz, diwar ar grennamzer, e oa deuet ul lodenn eus ar boblañs da ziframmañ un toullad brientoù digant ar roue ha da gemer perzh e buhez ar Stad. Hogen se a c’hoarveze en ur bobl a oa e chal muioc’h gant ar pleustrerezh eget gant ar meizerezh. Met zoken e Frañs, ne dizhas ket beli ar roue bezañ peurziharz en abeg da emrenerezh proviñsoù ’zo ha beli an Iliz hec’h-unan.\nNe luskas ar mennozioù da emdreiñ en Europa nemet e diwezh ar seitekvet hag e-kerz an eitekvet kantved, e Breizh-Veur hag e Frañs. Er vro-mañ end-eeun ez eo anavezet roll ar skrivagner ROUSSEAU, petra bennak ma ne rae ket hemañ, hag eñ galleger, ur gall anezhañ e-unan. ROUSSEAU an hini eo a glaskas un diazez nevez d’ar veli bolitikel. E-lec’h lakaat gwrizienn ar veli e Doue, mestr pep den hag en Iliz, e amsavadez, e kavas gwell ober anezhi ar sammad eus an dilezioù graet gant pep hini eus ar galloud en deus warnañ e-unan. Unvennoud ar bobl a zeue da vezañ lezenn pep hini, ul lezenn ha na roe ket nemeur a lec’h d’an damantiz a-hend-all, – kravez ar bobl, da skouer, e ranke bezañ, dre ret, kravez pep keodedour.\nPennañ heuliad pleustrek ar gelennadurezh-se eo n’eus gwir doueel ebet, – beli ar rouaned a c’hoarveze eus ur gwir a-berzh Doue da embreger ar galloud. Youl ar bobl, n’eo ket Doue, setu diazez ar gwir : ar reizhveli a dermener enta evel beli a-berzh ar bobl, pe welloc’h, beli ar bobl, ha n’eo ket ken evel beli a-berzh Doue. N’eus nemet disentezioù ar werin, galloud ar werin, a gement a ve reizhwir hiviziken. Pobl ur vro a c’hell disteurel forzh petore levierezh, diskar forzh petore gouarnamant, distrujañ ar Stad zoken evit sevel unan all, – pe veur a hini, – en he lec’h ; diouzh an tu all n’o deus al lezennoù talvoudegezh nemet diouzh ma’z int bet kavet mat, mouezhiet ha degemeret gant ar bobl. Tra ar bobl a-bezh eo ar Stad, ha levierezh ar Stad a vez fiziet e dileuridi ar bobl, n’eo ket ken e leuriad Doue. Pennaenn ar werinleuriadelezh a gemer lec’h pennaenn an doueleuriadelezh.\nDaoust ha reishoc’h eo an eil pennaenn eget eben ? Lavaromp diouzhtu eo kudenn diazez ar veli ur falskudenn evit un darn. Roll ar Stad eo moarvat reiñ d’ur gevredigezh an tu da badout ha d’en em seveniñ diouzh an talvoudoù-stur kemeret ganti. En-dro d’an talvoudoù-stur-se end-eeun emañ ar gudenn, hag evel-henn e c’haller he dezrevellañ : an talvoudoù-se, hag-eñ en deus ar galloud politikel beli warno, pe, kentoc’h, hag-eñ n’emañ ket en o gwazoniezh ? Diouzh o zu, e vez alies an talvoudoù-stur-se lodek en ur veli all, diforc’h diouzh ar veli politikel, a lakaimp dindan an anvad ledan a aotrouniezh speredel. Ur skouer anavezet-mat eus an aotrouniezh speredel eo an Iliz ; skouerioù all zo da reiñ : ar brederourion, ar veizourion, ar skrivagnerion, an arzourion, h.a.\nDrezo holl e vez bastet d’ar gevredigezh ar vagadurezh speredel na ve ket evit bevañ hepti, e vez roet dezhi ar sturiadoù a zo re he buhez donañ ha padusañ. Hogen ivez, hep ar Stad a zo enni evel he c’horf-eskern hag en-dro dezhi evel ur goudor diogel, ne ve ket ar vuhez-se evit padout, – da gentañ-holl ne ve ket evit diwanañ. Setu perak ez eur aotreet da c’houlenn hag-eñ n’eo ket an damant d’an talvoudoù a zo kalon ha gwad ar gevredigezh unan eus diazezoù ar veli bolitikel. E-lec’h termenañ diwar skañv hag er c’houmoul ar reizhwir hag ar reizhveli evel perzhioù-hud ar werin pe un dileuriad a-berzh an neñv, hag-eñ ne ve ket gwell en em ziskouez uveloc’h ha diskenn war an dachenn evit muzuliañ reizhwir ha reizhveli en oberoù pemdeziek ar galloudoù politikel o ren ?\nRak-se moarvat n’eo ket kudenn ar reizhveli digoulz evit an Emsav. Ent-istorel eo arabat ankouaat e voe prederiet darn eus ar stourmerion pell amzer gant ar gudenn-se. Da skouer, etre an daou vrezel e oa nec’het paotred ar Bleun Brug dre ma ne felle ket dezho en em harpañ war sturienn « dizoue » an Dispac’h Gall « gwir ar pobloù d’ober diouto ar pezh a garont » . Klask a raent prouiñ pegen reizhwiriek e oa an emrenerezh a c’houlennent evit Breizh dre arguiñ diwar feur-emglev 1532, hep merzout ne oa bet ar feur-emglev-se nemet frouezh un emgav a nerzh ma oa an tu-kreñv ennañ gant ar C’hallaoued.\nKlask un diazez-reizhveli e seurt degouezhennoù zo lu. Peogwir e oant katoliged n’o doa d’ober nemet kounaat an diskoulmoù dibabet gant an Iliz e troioù heñvel : n’he deus graet nemet reiñ hogos bepred he siell d’ar galloudoù diazezet war an nerzh ha berzh an armoù. Se a voe gwir en amzer Klotwig, roue ar Franked, ha diwezhatoc’h, e grez e warlerc’hiad Napoleon, impalaer ar Frañsizion.\nFuroc’h eo enta barn ar reizhveli evel reizhded embregerezh ar veli : e-lec’h klask prouiñ ar reizhded-se o taveiñ d’un diazez mojennek ez eo gwell studiañ an darempredoù war an dachenn etre ar galloud politikel o ren hag ar gevredigezh renet gantañ. Setu dres diazez hor gwir da adsevel ur riez vroadel er vro-mañ. An doare nemetañ eo ivez da reiñ un diazez ergorel da reizhwiriegezh an Emsav : peogwir ez eo distrujet talvoudoù-stur ar gevredigezh vrezhon ha riviner madoù ar vro eo e tleomp, gant reizhwir, distrujañ ar galloud gall e Breizh, ha lakaat en e lec’h ur galloud a zamanto da sevenadur ha da vadoù ar bobl vrezhon, – en damant-se e vo diazez e reizhveli.\nDiziouerus eo moarvat asant ar bobl d’ar Stad ha d’he galloud ; an asant-se avat n’en deus ket an dalvoudegezh nevet, hud, a wele warni ROUSSEAU, met un dalvoudegezh pleustrek : ar Stad hag ar gevredigezh o deus d’en em glevout ent-pleustrek, war an dachenn bemdeziek, a-zivout ar madoù hag an talvoudoù-stur a vo miret ha diorreet ganto.\nGwelout a reer en diwezh ez eo enk ha resis tachenn ar werinveliezh. Bevennet eo gant mennad ar Stad a zo lakaat holl dud ar bobl gwitibunan da vezañ lodek er vuhez politikel, o vezañ ma ne c’hell den diorren e zenelezh anez e framm ar gevredigezh e ve. Pal ar Stad werinel eo enta kevarzhelaat ar bobl ar muiañ gwellañ, ha doareoù pleustrek ar werinveliezh n’o devo talvoudegezh nemet diouzh ma vint un hent da dizhout ar pal-se end-eeun. E gerioù all, ar pal eo reiñ d’ar bobl an tu da gemer skiant eus he c’hudennoù ha da glask hec’h-unan an diskoulmoù dezho : gouest e tle dont da embreger he rezid.\nAn dalc’h eo gouzout pegoulz e c’hell ar bobl embreger he rezid. Sklaer eo ne c’hell ket pobl Vreizh henn ober er mare-mañ. Dindan gazel-gae emañ gant ur Stad estren ha na zalc’h kont ebet eus he mad-hi. A-se n’eus ket lec’h d’ar werinveliezh e Breizh er mare-mañ o vezañ ma n’omp ket, Breizhiz, evit kemer disentez ebet war aferioù hor bro, – dindan estrenveliezh emaomp. Dre-se, ar gannaded a zo bet anvet e Breizh dindan ar gouarnerezh gall n’o deus evel just reizhwiriegezh ebet : ne leuriadont den. Ur sotoni e ve derc’hel kont anezho, da skouer, o vont d’o c’haout evel pa vijent dileuridi ar Vrezhoned. Deomp pelloc’h : en ur riez vrezhon zoken n’en defe dilennadur da gannad un den na oufe ket e yezh, eleze un den ha n’en defe ket graet anezhañ e-unan ur Brezhon, reizhwiriegezh ebet, dre ma tennfe seurt dilennadur da zistrujañ ar riez vrezhon en diwezh.\nE gwir e c’haller lavarout e krog atav ar werinveliezh gant an dispac’h a zaskor he frankiz d’ar bobl, petra bennak ma n’en deus an dispac’h dioutañ e-unan netra da welout gant doareoù ar werinveliezh klasel. Pezh a c’hoarvez er mare-mañ war gevandirioù ’zo a skeudenn ervat an devoud-se . Galloudoù mac’homer ’zo, politikel hag armerzhel, ne c’hellont bezañ torret nemet dre an nerzh. D’ar c’houlz-se e teu ar brezel dispac’hel da vezañ pazenn gentañ ar werinveliezh dre ma tistruj ar galloud mac’homer en ur reiñ d’ar bobl an tu da emouezañ ouzh he c’hudennoù hag a-se da glask un diskoulm dezho. Emsav . Gwengolo 1967.


Pajenn:Instructioneu santel ar er gurionnéeu principal ag er religion, 1790.djvu/122 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/122\nç’ou deu sort : er hettan-zou en hanàuedigueah ag er urionné, inemp de béhani en hum sàu er péhour a pe gombat, pé ma hassai nahein ur urionné hanàuét èl Articl a Fé, eit bout liproh de béhein.» Èl-ce é ta er fal Grechénion d’obér goab a Aviél Jesus-Chrouist, a pe zecriant guet malice er péh zou santellan ér Religion, a pe daulant ou velim ar en dud a Ilis, a gaus d’en ansaignemanteu e rant tehai, a pe zisprisant er bénigèn, ha ma larant : N’en dès quet a ihuern... Ou lorhein e glasquér... Réd-è de beb-unan vantein é varhadoureah... Perac ne nahant-ind ehue en heurustæd ag er Baraouis ? Er memb Doué en dès revelét unan, en dès ehue revelét en aral ; ha mar méritt bout credét a pe lar é hès ur vuhé heurus de virhuiquin én Nean, ean e véritt ehue bout credét a pe lar é hès én ihuern un éternité a boénieu. Chetu petra-zou caus de gondannation er sort-tud-ze, é-mé S. Yehàn, er sclerder-zou deit tehai assès eit gobér mat p’ou devai carét ; mæs ind ou dès carét gùel en tihoèldæd ag ou dalledigueah, eid er sclerdér : rac ou obereu e oai fal.\n» 4.° En eil donæzon-zou er secour ag er græce interior, inemp de béhani é ma en ivi doh santeleah en Nessan : de larèt-è, er péhour n’en dès quet hemb quin ivi doh é Nessan ; mæs caz-è hoah guet-t’ou gùélèt græce Doué é crésquein ér béd. » Èl-c eé ta er fal Grechénion d’attahignal er-ré santel, d’ou disprisein ha d’obér goab a nehai. Un\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/122&oldid=128651 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/85 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/85\nSANT MARC, VI.\na lavaraz : Pen Ian ar Badezour. (25) Hag o veza deuet gant hast da gavoud ar roue, e reaz he goulen, en eur lavaret : Me a fell d’in e rofez breman d’in, en eur plad, pen Ian ar Badezour. (26) Hag ar roue a oe glac’haret braz ; koulskoude, abalamour d’al le hen doa great ha d’ar re a oa azezet assambles ganthan, na fellaz ket dezhan refusi anezhi. (27) Hag ar roue a gassaz kerkent unan euz he warded, hag e c’hourc’hemenaz dezhan digas pen Ian. (28) Ar gward a ieaz, hag a droc’haz he ben dezhan ebarz er prizon ; hag o veza he zigasset en eur plad, e roaz anezhan d’ar plac’h yaouank, hag ar plac’h yaouank, hen roaz d’he mam. (29) Ha diskibien Ian, o veza klevet kement-se, a zeuaz hag a gemeraz he gorf, hag e lekejont anezhan en eur bez.\n(30) Hag an ebestel a zeuaz assambles etrezeg Jesus, hag a gontaz dezhan pep tra, kement ho doa great, ha kement ho doa kelennet. (31) Hag e lavaraz dezhe : Deuit a-gostez, en èul leac’h dezert, ha kemerit eun tam repos. Rag kement a dud a oa o tond hag o vond, ma n’ho doa ket zo-ken amzer da zibri. (32) Hag ez ejont ac’hane en eur vag, a-gostez en eul leac’h dizarempred.\n(33) Mes ar bobl a velaz anezhe o vond kuit, ha kalz a anavezaz anezhan ; hag e redjont di, var droad, euz an holl geariou, hag o veza en em gavet araog dezhe, en em dastumjont dirazhan. (34) Neuze Jesus, o veza deuet er meaz, a velaz kalz a bobl ; hag hen doe truez outhe, dre ma oant evel denved ha n’ho deuz pastor e-bed ; hag en em lekeaz da ziski kalz a draou dezhe.\n(35) Hag evel ma oa dija divezad, he ziskibien a zeuaz d’he gavoud, hag e leverjont dezhan : Al leac’h-man a zo dezert, ha divezad eo dija ; (36) kas anezhe kuit, evit ma’z aint er villajennou hag er bourcou divar dro, hag evit ma prenint bara ; rag n’ho deuz netra da zibri. (37) Hag e lavaraz dezhe : Roit c’houi hoc’h-unan da zibri dezhe. Hag e leverjont dezhan : Ha mond a rankimp-ni da brena evit daou c’hant diner a vara, evit rei dezhe da zibri ? (38) Hag e lavaraz dezhe : Ped bara hoc’h euz-hu ? It ha gwelit. Ha pa ho doe gwelet, e leverjont : Pemp bara ha daou besk. (39) Neuze e c’hourc’hemenaz dezhe ober d’an holl azeza, a vandennou, var ar yeot glaz.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/85&oldid=125686 »


13 Ebr 2013 Ober un evezhiadenn\nby dervnewg in Karned beaj Tikedennoù:Chūgoku, Hiroshima, Honshū, liorzh, mirdi, prefeti Hiroshima\nSavet on tro 6 eur beure evit mont kuit da dapout ma zren. Diouzh ar beure on bet dihunet gant ur fiñvadenn ha diouzh noz ‘m eus gouezet e oa bet ur c’hrenn-douar bras e-kichen Kobe (an hini kentañ din santout abaoe on erruet). Skañv e oa met santet em eus ar gwele o fiñval e-pad un 20 pe 30 eilenn bennak… (Iskis e oa peogwir e oa F a-us din o treiñ just d’ar mare-se neuze na ouien ket ma oa se pe ur c’hrenn-douar, gouzout a raen e oa iskis rak da gustum ne oa ket evel-se pa fiñve ^^)\nUn toullad tud a oa tro 6e30 er sal-debriñ ha chomet on da gomz gant ur c’houblad Spagnoled a oa o vont da Hakone. Laouen-tre oant. Rentet ‘m eus tout ma zraoù ha lâret kenavo d’ar re a dape ar c’harr-nij hirie… Erruet on en ti-gar tro 7eur05 evit un tren da 7e20. En ur ziskouez ma JR ez eus bet lâret din e oa dale gant ma zren. Ma… Iskis! Aet on betek ar c’hae memes tra ha gortozet dirak ar wetur 6 e lec’h ma oa ma flas miret (skrivet eo mat spontus pelec’h emañ ar gweturioù ha tout). Un tren N700 e oa ha sellet eo bet eus an tikidi. (laouen on rak an tikidi da virout plasoù na vezont ket lonket un toullad tikidi a chomo ganin neuze evel eñvorenn!) Ur plas e-kichen ar prenestr ‘m eus bet hag er renk kentañ neuze e oa ur bern plas. Peadra da adkargañ an 3DS diskarget, da boz ma zraoù trankil…\nOuzhpenn 310km a zo etre Kyōto ha Hiroshima\nHag internet ivez! Me ne ouien ket a-raok erruout e Shin Osaka e lec’h ma paouez ar servij-se. Ha dale ‘zo bet gant an tren, evel raktreset! Digredus, hañ? Erruet on da 9e25 e plas 9e05 e Hiroshima. Ma. N’eo ket grevus. Amzer din kavout pelec’h e oa tu din poz ma sac’h kein evit an deiz ha setu-me war an hent. Bet on da gentañ el liorzh a zo e-kichen an ti-gar (eus tu all ar stêr), Shukkeien. Ur valeadenn blijus. Ur wech echu gant ma zroiad ez eus ur paotr kozh a oa o labourat aze a zo chomet da gomz ganin, fentus oa ^^ Goude on bet betek liorzh ar c’hastell met n’on ket bet o weladenniñ. Bet on war-lerc’h betek liorzh ar peoc’h en ur dremen da gentañ dre ar Genbaku dome. Fromus-tre eo gwelet ar savadur-se. Un aergelc’h plijus-tre a oa e Hiroshima gant an heol splann. Ur blaz un tamm european e lec’hioù zo, amerikan un tamm gant ar ruioù bras. Un doare Tōkyō bihan a-benn ar fin! Touristel met en un doare plijusoc’h evit Kyōto. O pellaat eus liorzh ar peoc’h e santen souezh ar Japaniz o welet ac’hanon (er privezioù er greizenn kenwerzh dreist-holl), ar selloù hanter fent pa glasken komz Japaneg. D’am soñj e kavont plijus zoken m’eo berr ma strivoù. Ur gêr iskis eo Hiroshima peogwir ez eus ur bern lodennoù dindan douar evit an droadeien, ar straed o vezañ evit an tramgarr hag an otoioù. N’eo ket displijus met gant an heol bras e oa gwelloc’h din chom er maez! Bet on goude e liorzh ar peoc’h hag er mirdi. Pellik e pell gweladenn ar mirdi met dedennus, fromus ha pouezus eo me gav.\n“Black rain” dilerc’hiadoù nukleel a zo bet goude ar vombezenn…\nDipitus eo met n’am eus debret okonomiyaki ebet peogwir ne oa ket naon a-walc’h ganin hag en ur stal en deus fellet din kemer unan d’ur mare zo ha gwelet ‘m eus e oa ur c’hozh tra adtommet er skinforn neuze ‘m eus ket bet c’hoant…\nOc’h adpignat al liorzh e oa tud o seniñ sonerezh klasel. E-kichen ar genbaku em eus klevet ton Bach a blij din kement (Toccata and Fugue in D minor?). Un degouezh iskis, evel prantad ur film un tammig, digredus a-walc’h pa gontan ^^\nUn tamm poan ‘m eus bet o kavout an hypokreizenn kuzhet en ur straed e-kichen ar genbaku ha goude-se e kaven un tamm berr an amzer evit mont da welet stalioù. Bet on neuze betek an ti-gar sioul, adkemeret ma seier, prenet boued a-benn koan en tren ha tapet adverenn a-raok mont en tren.\nN’eo ket ken cheuc’h an tren (Sakura) daou blas a bep tu, met n’eo ket ur gudenn. N’on ket deuet a-benn da lugañ d’ar rouedad (koulskoude e oa kinniget ar servij evel e tren ar beure). Cheñchet ‘m eus tren e Shin-Ōsaka, hag en eil tren em eus profitet evit debriñ koan…\nTro 675km a zo etre Hiroshima ha Tōkyō!\nPlijus e oa adkavout Tōkyō, ma c’hambr, Ōtsuka… N’eus ket cheñchet kalz tra war a seblant! Un nozvezh a oa gant an ajañs e tavarn Speak Easy met re skuizh e oan evit mont.\n(19 584 paz)\nPrevious Arashiyama Next Sendai


Pajenn:Ledan - Conferançou curius util hac interessant.djvu/55 - Wikimammenn\nPajenn:Ledan - Conferançou curius util hac interessant.djvu/55\nvuzic. Epad-se, ur Serjant poliç a bigne var taillard ar marc’h, ur voutaill, ur gobelet hac ur zerviet en e zorn ; emàn a gargue ar veren a vouïn, a bresante anezi d’ar roue ; mes én e-unan a eve ar gouïn, a dorche e vuzellou d’ar prinç, hac e taule ar veren var ar blacen. Ar bobl en foul a zaille evit e drapout ; hac an hini a deue d’e renta, hep na vije na faoutet na torret, en devije cant scoët evit e boan. Goude se e vije laqet ur branq laure en dorn ar roue Gralon.\nR. Ar Vretonet a gar ar religion dieist pep tra, hac ar brassa attachamant o deus evit ar Roue ; meurbet e zint hospitalyerien. Mes reproch a rêr da galz da gârout re o banne, ha da nonpas beza propr aoüalc’h. Ar pez a eston calz a dud, e zeo guelet peguen dies e zoar azezet diouc’h taul, evel pa vez dies caout ur banq qempen evit beza en hueldet hac en distanç convenapl, ar pez a bermetfe lezel ar scudel var an daul, e lec’h e delc’hel\nAdtapet diwar « https://br.wikisource.org/w/index.php?title=Pajenn:Ledan_-_Conferançou_curius_util_hac_interessant.djvu/55&oldid=147205 »\nKemmoù diwezhañ degaset d'ar bajenn-mañ d'an 19 Du 2018, da 22:47.


octobre | 2015 | ur blog eo …\nPublié le 30/10/2015 par Yann-Ber\nKroc’hen leun an daou-se, morse peurergerzhet, puñs don ar c’hevrin flour. Daou gorf en em gav, adal tarzh ar bed, a dreuz d’ an amzer, roud o c’hleñvedoù warno, o gloazioù, samm o zrevelloù, trepetoù o buhez, an eurvezhioù bevezet. Unan o daou, splann, bep gwech nevez, dindan flouradennoù kevrinus, skañv, koroll, nijadenn, strink, seder, kriz, boz, naon ha sec’hed.\nTro ha tro, a emgav da emgav, daoust da zaoust, betek ar poent-klozañ e tistroy, mezevellus, feal, leun a c’hoanag, an hevelep marzh.\nPublié le 20/10/2015 par Yann-Ber\nDaou zen n’ en em anavezont ket. Ar wech kentañ eo ma kejont.\nUr pennad koroll a voulc’hont, int, estrenion ar pred kent.\nDispar eo, disi, evel m’ o dije labouret a-gevret o buhez pad.\nUr film eo. Pep tra zo gallus er filmoù.\nAes, disi, e teu sonerion da gemer perzh.\nMorse n’ ho pije huñvreet un abadenn ken kaer.\nHag er vuhez ? Dic’hallus e vefe ?\nRouez ne lavaran ket.\nBurzhudoù a c’hoarvez a-wechoù. Burzhudoù bravoc’h, ledanoc’h eget un handerc’had.\nTud a gej, dic’hortoz, dianav.\nDont a reont douget pep hini gant ur steuñv, ur framm anwelus, frouezh ho labour. Anrakweladus.\nBleunioù ar bed, kened bresk hag amparfal, e tarzh sonerezh, gerioù, talm, garm, livioù, buhezioù ha buhezioù c’hoazh, diziwezh, betek ma c’hoarvez un deiz gant ur pik echu, kriz, seder, splann, kaer.\nPublié le 15/10/2015 par Yann-Ber\nE-barzh an ti bihan war ribl an hentig\ne-kreiz ar maezioù\nez a un den.\nHa kozh eo ?\nNe gomz da zen ne labour ket.\nBevañ a ra diwar aluzen.\nGwelet e vez o c’hoari biz meud\nda vont e kêr\nda lipat e vanne bier\nda arvestiñ ouzh an dud\nEn ti bihan ez eus un den marv\ndigenvez ha didrouz\ndiwar re vier\nNe ouezo den\npe liv oa e ene.\nUn den all a zeuio\na gavo an ti diannez d’ e dro.\nAnnezañ a ray an ti bihan\nwar ribl an hentig\ne-kreiz ar maezioù.\nPublié le 08/10/2015 par Yann-Ber\nDisoñjet ‘m boa kroc’hen kramennet an dud a labour an douar dindan ar seizh avel. Disoñjet ‘m boa o daoulagad don hag o c’horf treut ha nerzhek, o selloù bev hag ar fent e korn o lagad.\nSetu m’o adkavan er plac’h-se o werzhañ he legumaj. Ar blijadur da zasparzhañ legumaj he labour, da zastum ar wenneion a roy tro d’an tiad da brenañ pezh na genderc’hont ket.\nAr plijadurioù a oa eeun hag ar gwalleur a oa pell ac’hanomp.\nGwelout a raen he dorn o tiskouez ar beuf er garzh. An c’hildorn krommet oc’h astenn ar biz davit al labous a oa nijadenn, livioù ar plu, geiz. Un drugar e oa ar c’hroc’hen teñval mastaret gant douar a astenne va sell betek al labousig, a raktrese din ar from a oa e penn ul linenn diwelus hogen ken gwir.\nN’eo ket ar gejadenn-se un dargouezh pa ‘z eo c’hoarvezet e-kreiz ar gêr-mañ a zo chomet ur vourc’h vras daoust d’ar c’hantvedoù. War ar marc’hallac’h e kejer c’hoazh gant un nebeut tud kozh diwar ar maez. N’int ket bet teuzet er yoc’h. Mont a reont c’hoazh gant o c’horfoù, o dremmoù, o doareoù da gerzhout ha da wiskañ o dilhadoù, kalz dilesoc’h eget handerc’hadoù dalc’herion an hengoun.\nUn doare eeun o doa da blediñ gant o femdez, gant ar vuhez. Ne oa ket ur baradoz hag en o zouez e oa tud faezhet c’hoazh. Bez e oa bevañ gant an nesañ avat, aes ha diaes.\nWarno eo kouezhet ar brezel a beurstalias ur bed na oa ket o hini. Dindan redi int aet diouzh paz ar re na soursie tamm ebet outo, war hentoù n’ o c’hasent da neblec’h.\nAstenn a reont o zammig boud daoust da lanv an tiez flim-flamm a aloub o douaroù, ha bennozh d’ ar c’hresk ez eo bet d’ o leve.\nHi, ar plac’h-se, yaouank, drant, en-dro dezhi dilhadoù ar parkeier, gant he zamm kreion hag e c’harnedig d’ ober sammadurioù ha da jediñ pezh a zleen dezhi evit he legumaj, na oa ket eus o lignez, a gendalc’he en un doare eeun ha gwirion bed an dud-se.


Emgann Winvaed - Wikipedia\n21 du 655 / 654\nOswiu Bernikia Penda Mercia †\nEmgann Winvaed a enebas, d'an 21 a viz du 654 pe 655 roue Bernikia Oswiu ouzh Penda Mercia ha e gevridi. Faezhet e voe tud Mercia ha lazhet e voe o roue.\nRouantelezhioù Preden da vare Emgann Winvaed\nDaoust dezhañ bezañ an emgann pouezusañ etre an div rouantelezh angl-ha-saoz pennañ e Preden, ne ouzer ket kalz traoù a-zivout emgann Winvaed. Gouzout a reer e stourmas an daou lu war ribl ur stêr met n'ouzomp ket en un doare resis pe stêr e oa. Un adstêr eus an Humber e oa moarvat ha posupl eo e oa ar stêr Cock Beck, war dachenn rouantelezh kozh Elmet pe ar stêr Went e-kichen Doncaster.\nEr vestroni gounezet gant Penda Mercia war ar rouantelezhioù arall - ha dreist holl Rouantelezh Northumbria a oa ar rouantelezh pouezusañ gwechall. Kevreet gant Cadwallon ap Cadfan, roue Gwynedd en doa faezhet ha lazhet Edwin Northumbria en Emgann Hatfield Chase e 633 hag Oswald Northumbria en Emgann Maserfield e 642. Goude emgann Maserfield e oa aet Northumbria d'ur gwaz Mercia ha e chomas hec'h isrouantelezh Deira ur c'hevread da Vercia e-pad brezel 655\nAdtapet diwar « https://br.wikipedia.org/w/index.php?title=Emgann_Winvaed&oldid=1847971 »


Pajenn:Marrec - Doctrin ar guir Gristen.djvu/414 - Wikimammenn\nPajenn:Marrec - Doctrin ar guir Gristen.djvu/414\nchom hep ober netra evit an êe, e refusomp ar moyennou roet deomp gant Doue evit en em barea, hac en em exposomp da vervel er pec’het. Querquent eta a ma hon deus offancet Doue, e tleomp goulen pardon, en em obligea ac’hanomp hon-unan da satisfia ha da ober, var an heur, ur binigen bennac, evel da lavaret ur beden, da ober un alusen pe ur yun bennac : mæs detesti a dleomp ar pec’het, ispicial en amzer an dentation pehini ne allomp da drec’hi nemet dre zicour Doue ; mæs Doue ne zicour nac ar pec’her obstinet, nac an ini en em fî-re var e ners e-unan, nac an ini a gar an danger ; tec’hit, pe da viana beillit ha pedit ma ne allit quet quemeret an tec’h, pe autramant e viot trec’het. Detesti a dleomp c’hoas hor pec’hejou en amzer ma pedomp, pe ma c’hasistomp en ofiç divin, rac autramant e reomp goab a Zoue, hac elleac’h apezi e coler, en em exposomp d’e gourrouci muioc’h-mui en hon-enep.\nUn diffaranç-vras so etre’r vertus hac ar sacramant a binigen. Dre’r sacramant, ar pec’hejou a so effacet cals æssoc’h ha surroc’h. Æssoc’h, rac ar garantez evit Doue a dle beza parfet evit gallout effaci ar pec’hejou dre voyen ar vertus a binigen ; elleac’h, ar spount rac ar poaniou eternel, hac ur garantez a esperanç e Doue o veza ma’z-eo infinimant trugarezus, hac a anoudeguez-vâd o veza ma recevomp pep-tra diganthan,\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/414&oldid=100271 »\nKemmoù diwezhañ degaset d'ar bajenn-mañ d'an 26 Meu 2017, da 20:33.